url: =Malaysia, Rawang ah mawtaw nih kiphukha, numei 1 si in tampi liam ~ ZD :: ZOMI DAILY\nMalaysia, Rawang ah mawtaw nih kiphukha, numei 1 si in tampi liam ~ ZD\nposted on 12 February 2017 at 5:15 pm Lomkholna: Malaysia, News, Sawltak, World\nMalaysia gamsung aom Rawang Toll Plaza gei ah Proton mawtaw nih kilim phutkhak mahmah ahih manin numei khat in sihlawh a, adangzong mi tampi liam cih theStar pan kiza hi. Asi numeinu pen Proton Saga mawtaw tungah Passenger in atuang hi a, ahawlpen apa ahihi. Tuni Sunday (12 Feb) ni zingsang 7am hunin Jalan Rawang – Batu Awang lamziktung ah thupiang ahihi.\nGombak palik thunei te genkhiatna ah Saga mawtaw hawlpa in a mawtaw hawlsung ah Passengers mi 8 apua hi a, Rawang Integrated Industrial Park sungah nasemding in apuakding in apailaitak cihi. Tualeh alanglam panin mawtaw khattawh kiphukha in atuahsia gawp uh ahihi.\nLampi langlam panin Proton Persona mawtaw khat ummawh lohpi in hongkawiphei vatin tuatawh kiphukha cihi. Mawtaw hawl Drivers te nihzong limliam mahmah uhhi.\n“Selangor Fire and Rescue Department” pan thunei khat ii genna ah hih tuahsiatna Accident apian ciangin Distress Call hongkisampah a, aphual ah Firefighters mi 8 in kidelhpah cihi. Distress Call hongki zaksakpen zingsang 7:10am hun ahihi ci’n genkhia hi.\nNaupang zong mi 5 bangin hih Accident hangin liamlawh uh a, avek un Hospital Sungai Buloh ah kipuak uh ci’n genbeh hi.\nAsipen ii aluanghawm zong Hospital Sungai Buloh mahah Post-mortem bawlding, aluang kheiding in kipuaksuak hi. Asipen ii ameltheih khat ii genna ah asinu pen Kalumpang, Hulu Selangor lamah Excursion apaiding in akuankhia cihi.\nTua Excursion paidingin Rawang ah aki tuntuah masading uh hi a, tuapan in Bus Ferry tawh Kalumpang lamah apaisuaksawm uh cihi.\nAsi numeinu pen unau numei 4 lakah a upapen ahihi. Aluanghawm pen Country Homes, Rawang ah kivuiding ci’n ameltheih khatin genkhia hi. Mawtaw tuahsiatna apianna pen mawtawhawl polhtehman “reckless driving” ci a, Road Transport Act 1987 tawh kizui in thu kibawlding cih kiza hi. ZD Sawltak #zomidaily\nPrevious: Russia te huhnatawh Syria galkap te’n Al-bad khua gei aom IS te omna suksiatsak ~ TK Lian\nNext: Australia, New South Wales ah gamsung meikang huaisia mahmah ~ ZD\n10000 Sanga Tam Zaw (10000 reasons by Matt Redman) ~ Hau Za Cin


timestamp: atn

url: =Union Ni le Panglong Tangthu Phawkkikna ~ Cope Suan Pau :: ZOMI DAILY\nposted on 24 June 2013 at 2:51 pm Lomkholna: Article, CopeSuanPau, History\nI. Thukonghong: Union le Panglong Kizopna\nTu ni 2011 kum February 12 in Kawlgam ih cih Union of Myanmar ii 64th kumcin Union ni ahi hi. Tu laitak Zomi-te in Kawlgam minam tuamtuam-te mah bangin Union le minam vai-ah ngaihsutna tuam tuam ih neih laitak ahi hi. Tua hi a, khangthakte in Union tawh kisai hong piankhiatna tangthu theihhuaite tuni Union ni in phawkkik ding kilawm ahi hi. Union ni koi bang in hong piang khia thei hiam? Bang hang in Zomi-te le mualtungmi dang te’n zanggammi ahi Kawlmi-te tawh kipawl dih laizang kha ih hi hiam? Bang thu teng om hiam? Hi bang dan ngaihsutna le dotna te tuhun Zomi khangthakte ading dawnna pawl khat ih nei ding hi. Tom gen le’ng Union ni pen Panglong khua pan hong piang khia cih ding ahi hi. Banghang in piang hiam cih le, mualtunggam Chin Hills, Kachin Hills le Shan State teng in Burmese Kawlmi-te tawh kipawl in Union Gam khat dinkhawm ding thukim uh ahihman ahi hi.\nII. Panglong Tangthu Kipatna\n1947 kum February 12 ni pen a tatak in ci le’ng Pinlon Khoppi nihveina 2nd Panglong Confernece ahi zaw hi. A masa pen 1946 kum March kha sungin Shan ukpi Sawbwa-te in zindo in Zomi [Chin], Kachin, le Karen mualtungmi sanggampih teng hong sam khin ahi hi. Tua zong pen Mualtung gam-uk FFA Frontier Areas Administration pan Stevenson te pawl in mualtungmi teng a mau khut sungah om lai ding hanciamna ahi hi. 1946 kum kipat Jan. 20 ni in Aung San in Shwedagon pagoda ah taangpi tung thugenna pan kipan Kawlgambup ah political campaign bawl ding Independence Movement nasiatak in kithawi kik laitak ahi hi.\nTua manin Kawlmi tawh kipawl nuamlo mualtungmi teng organize ding ngaihsutna tawh Pinlon khua ah 1946 March 1 ni in conference a sam ahi hi. Tua lai ah Kawlmi tawh kipawl nuam lo Kachin ukpi Duwa pawl khat le Shan ukpi Sawbwa pawl khat te tawh kikum ding a; United Hill People’s Organization khat phuan khia ding cih gelna ahi hi. Tua organization ah Kawlgam Governor pa Dorman Smith in chairman seem ding a, U Saw in Secretary seem ding cih gelna om khin ahi hi. British-te’ ngaihsutna ah March 1 ni hi le, Aung San Rakhine [Arakan] lam campaign zin laitak ahihciang hong kihel thei lo ding cih thu ahi hi. Tua a hihman in hun nai ciang AFPFL [Anti-Fascist People’s Freedom League] party buppi sapna nei pan uh hi. Aung San in a mah kihel thei lo ding ahihman in Vice President U Nu le delegate pawl khat [U Ba Gyan te pawl] pai sak ding thu pia hi. Tua tak ciang in Governor Reginald Dorman Smith in hih thu piang sa nawn lo-in a cina vat kineih in conference ah pai nawn lo hi. Tua pen First Panglong Conference ahi hi.\nTua ban ah Aung San in Kachin le Shan minam makai-te tawh limtak kiho khin uh a, Kawlmi-te le Mualtungmi-te’n Independence laak khawm ding thukim khin ahi hi. London ah Atlee’ makaih British kumpi tawh kimuhna ah mualtungmi teng tawh Independence laakkhopding vai gen ding in kithawi khin ta ahi hi. Aung San pen 1945 kum pan AFPFL president a sepna pan 1946 kum September ni in British Burma kumpi cabinet sungah Deputy Chairman of the Governor’s Executive Council za ngah khin ahi hi.\nIII. Zomi-te’n Kawlmi tawh Kipawlding Teel Zaw\nJapan Gal ih cih WWII hong ven’ ciangin India le Burma in Independence ngen ahihmanin suahtakna piak ding hun hong tung ta ahi hi. Tua hun lai in Khamtung Zogam teng pen Chin Hills regulation 1896 thukhun tawh indirect ki-ukna sungah om a, India gamke khat ahi British Burma gam tawh British-te’ khutnuai-ah ki om tuak ahi hi. Kawlgam teng pen British-te’n direct in uk a, mualtunggam teng pen indirectly in Frontier Areas Administration thukhun tawh Divide and Rule policy tawh hong uk uh hi.\nWWII hun sung pan kipan Independence Movement tuamtuam-te hong piang a, kipawl thei teng kipawl, kikhen thei teng kikhen in independent gam/ autonomous gam tuamtuam British colonial ukna nuai pan hong piang ding kithawi hun lai tak in; Zomi-te a ding in Chin Hills pen India tawh kipawl ding maw Burma tawh kipawl zaw ding cih thu hong om ahi hi. Nidang in Zogam Chin Hills teng pen British colonial gam sungah om hi a, tu in India le Burma ah kikhen ding hun hong tung ahi hi. Gamgi vai tawh kisai te kiangah Zomi makaai te’n “India tawh kipawl le ung, Sang [High School] n’ong pia thei ding uh hiam?” ci in dong ci hi: tua le “Ko pen gamgi vai tawh hong pai hi ung, sang vai tawh kisai lo hi.” ci in dawng kik ci hi.\nTua ciang in Zomi makai te kikum a “Vaigam tawh kipawl ding maw, Kawlgam tawh kipawl zaw ding?” cih thu kikupna nei ahi hi. “Vai mivom te tawh kipawl le’ng Vaimi pasal te’n ih numei teng hong buan sak gawp zel un ci’n ei’n lah hung zo tuan kei ni in, Kawlmi-te mah maingap zaw h’ang! Ih minam kinai pih Tibeto-Burmese kampau minam-te hi tuak h’ang” cih thu tawh Kawlmi tawh kipawl in Kawlgam sung ah Kawlkumpi’ khutnuai ah om ding a thukim Zomi-te ih hi hi. Zomi-te in an-neek tui-dawn pan kipan Kawlgam mah beel zaw ahihna kilangh ahi hi. Tua ahihman in Chin Hills pen Tio gundung zui in Kawlgam lam ah peem zaw ta ahi hi. Zomi u le nau teng zong Tio gun in sak le khang ah gi bang khen ta ahi hi.\nIV. Aung San-Atlee Thukimna le Panglong Thuciam\nPanglong thuciam pen Kawlgam Suahtakna makai Pro-Independence Pu Gen. Aung San’ makaihna tawh thupiang ahi hi. Aung San in nakpitak in mualtungmi teng hong zol in hong organized zo mah mah hi. Union gam khat in Independence lak ding hong genpih ciang in a kuamah peuh alungsim uh tuisuah ta ahi hi. Aung San in 1946 kum September 26 ni dong siah, bang mah authority le budget neilo pi in a mah le mah hanciamna tawh mualtungmi teng hong kaaikhawm ahi hi. Tua masiah hun sung khempeuh pen a ma’ ip sung pan om sun sun tawh ahi thei bang bang hanciam in khualzin in political campaign hong bawl bawl a hi hi.\n1947 Jan 12 ni in London ah British kumpi tawh Kawlgam suahsakna vai kikum ding in tung uh hi. Minthang inn pi ahi No.10 Downing Street ah Jan 13 ni pan kipan a kikup toto pen a nunung ciang Jan. 24 ni nitak 3:00P.M. hun pawl takciang in thukimna-te hong nei thei ta uh ahi hi. Tua thukimna in “Kawlgam suahtakna ding thu British kumpi in a thu in ki thukim hi” cih thu ahi hi. Tua ni thukimna teng Jan. 26 ni in fianalized kikupna bawl ding a, Jan. 27 ni in letmat [sign] thu thei ding thukim tuak uh ahi hi.\nTua bang in 1947 Jan. 27 ni nitaklam 3:50P.M. hun in tangthu kiciamteh historic Aung San-Atlee Agreement thukimna letmat ki thu khin ta ahi hi.[Tua lai-ah U Saw le Thakhin Ba Sein in letmat thu nuam lo uh a, a hi zongh in na lung a kim kei uh le zongh lungkim lo cih thu tawh letmat thu un, a kicih ciang in ‘lungkim lo’ cih Note of Dissent tawh sign thu pan uh hi. Kawlgam tun khit ciang, Thakhin Than Tun le Thakhin Soe in tua thukimna langpan uh hi].\nTua tung tang in Churchill- te Conservative Party pawl in Labour Party-te tung ah pressure pia in Mualtuangmi-te vai tawh kisai thukimna khat kal uh hi. Tua in: Aung San-Atlee Thuciam 8 na Mualtung-gam Frontier Areas tawh kisai “Mualtungmi te tawh Union khat in kipawl ding thukimna khat Panglong Conference ah om hamtang ding” cih thu kalna khat om sak se hi.\nAung San te pawl London a pai kal in Mualtungmi teng Ukna FFA Frontier Areas Administration pan in mualtungmi teng Kawlte tawh kipawl lohna ding hanciamna tampi om ahi hi. Tua manin Kachin ukpi-te le Shan ukpi-te kimkhat bang ut nawn lo-in, Karen le Kaya[Karenni] zongh Kawlte tawh kipawl a suahtakna laak khawm ding le Union in kipawl ding lungkia ta ahi uh hi. Zomi-te a ding bel Kawlgam beel lo-in ei le ei dinzawhna thu om kisa lo ahi hi. Pilna thupitna mu thei ta ih hihman in laisinna high school sang deih pen ih hi bekhi. Tua manin Aung San tawh kimuh phet in Zomi tangmi-te thudot masak pen in “High School n’ong pia ding hiam?” cih thu ahi hi. Aung San in a ma’ thu tawh “Pia ding!” ci pah lel hi. Lawmte’ ‘autonomy’ gen gen khawng a thei ban lo te ih hi hi.\nV. Panglong Conference, Mualtungmi-te le 1947 Constitution\nPanglong Conference ah Mualtungmi-te’ tawh thukim loh phatmawhna thu in Aung San-Atlee Thukimna Paragraph 3 na thuciam nambat 8 Frontier Areas taang (b) na hang ahi hi. British kumpi in mualtungmi le Kawlmi thukimna bawl ding Panglong Conference ni ding in 1947 Feb. 12 ni ciangtan khin sa ahi hi. A mau’ ngaihsutna ah Kawlmi te tawh kipawl a Independence laak ding le Union gam khat a din’ ding pen mualtungmi teng in thukim lo ding uh cih thu ahi hi.\nLondon pan in Aung San le a pawlte Feb. 2 ni in Kawlgam hong tung kik uh hi. Tawlngah ding hun om nawn lo ahihman in khual zin suak pah a Feb. 8 ni in Panglong vatung to hi. Kachin ukpi Duwa pawl khat le Shan Sawbwa te pawl khat in thukimna letmat [sign] thu ding/loding khensat thei lo uh a, Feb. 11 ni dong mah historic Panglong Agreement vai pen ketel siang thei nailo ahi hi. [Aung San zong a lung duai zo nawn lo ta hih tuak hi]\nTua tak ciang in nitak lam ah: Kachin taangmi “Sama Duwa Sin Wa Nawng, Duwa Zau Rip, Shan gam taangmi ahi khanglam ukpi Sawbwa Sau Khun Pan Seng, Mongpawn Sawbwa Sau Sam Htun, Nyaung Shwe Sawbwa Sau Shwe Thaike, Zomi taangmi Pu Vum Ko Hau; Shan minautang taangmi U Tin Aye le U Htun Myint te teng in mualtungmi- te organize kik in nitak lam meeting khat bawl in kikumpha uh a, Aung San in Union of Burma min tawh suahtakna laak ding akisapna thu limtak gen phasak kik uh hi. Suahtakna ngahna ding lampi khat bek om a tua in kipawl khawm a Union gam khat dinkhopna bekmah ahihlam deihtak in gen hi.\nTua ciang in a zingciang a kibawl ding formal conference ah thukimna letmat thu ding a kisapna uh tel in siangtak in khentat thei ciat pan uh ahi hi. [Tua lai ah thukimna om kei le, British te’n mualtungmi teng suahtakna hong pia lo ding a, FAA ukna nuai ah Governor khat le U Saw in uksak nuam a hi hi. Kawl mang’ khutnuai mah ah ki om ve ve ding cihnopna hi].\nVI. Thukhupna: Union ni Hong Piang Khia Ta\n1947 Feb 12 ni zingsang nai 10:00A.M. hun in khoppi bawlna buukpi sung ah sabuai pi kiim ah tu in, Aung San in a masa pen in tangzang tak ding to a, a zat ngei tawntung Parker Vacumatic fountain lui gipgiap pen tawh Panglong Agreement laidal pi tungah Kawlmi le Zanggam bup taang in sign thu masa a, a banban in mualtungmi-te ahi Zomi, Kachinmi, Shanmi teng in letmat thuciat na tawh historic Panglong Agreement hong piang khia ahi hi. Tua ni [12, 02, 1947] in signatories teng a nuai a bang in taangmi 22 te ahi hi:\nSawbwas: Tawnpeng, Yawnghwei, North Hsenwi, Laika, Mong Pawn, Hsamonghkam and representative of Pawnglawng.\nHibang in Mualtung-Zanggam kipawlna Union Ni hong piang khia ahi hi. Suanpi\nPrevious: Thupha maw? Hamsiat na, et kik huai. Nang e? (Blessing or Curse?)\nNext: Pu Thual Zen Gal vai ~ Suum Do Thang


url: =Japan Pangbet Zong Maisak Ding Ci (Matthew. 5: 39) :: ZOMI DAILY\nposted on 13 January 2015 at 10:05 am Lomkholna: Article, SuanghDal\nMawhna a kimaisak theih nadingin kisikna/ thumna kisam masa hi. No repentence no forgiveness. Christian te pen mawhna a maisak zo dingin a kiging sate ih hi a, ahi zongin nang tungah hong khial hong mawhte in kisikna tawh hong thum loh buangin a mawhna Pasian in maisak lo hi. Pasian le na minamte’ maisak theih loh thu banghangin nang ma’ thu in mawk mai sak na hiam?\nHih Lai Siangtho mun in ong gen nop thu pen mawhmaisakna thu tawh kisai hi masa loin thuhkik loh nading tawh kisai thu hi zaw hi. Do not resist the one who is evil. Mawhna maisak theih nadingin kisikna kisam hi. Hong simmawh hong bawlsia mi khat kisikna tawh hong thum kik kei leh thukkik lo a, Pasian’ ap ding ahi hi. A mawhna hong thum lopi un mawk maisak kei zawin la, thuh kik lohna tawh Pasian’ tungah ap zaw in. Mawk maisak kei in. Maisak theih nadingin Topa’ min tawh hong kuan leh lah a maisak zo lian ding pen Christian te mah ih hi hi. Ahi\nzongin Stephen in a sih ma-in “Topa aw hih mite in bang hih uh cih thei lo ahih manun, a mawhna na mai sak in” na ci hi. A hun a mun a zia zui thute pen exceptional kici hi. Stephen a si ding hi ta a, a deng lum mite kisik hun ding zong om man lo banah Stephen cih bangdan mite pen a tuam vilvel pian mite ahi uh hi.\nTopa Jesuh in hih laimun ah kumpite, palikte, galkapte in migilote, gamtatsiate, mi thatte le gutate maan lo ding ci-in a khaktan hi lo hi (Luke 3: 12-14; Rom. 13: 1-4; 1 Pet. 2: 13-14). Jesuh in a gennop thu in, mimal khat le khat kikal ah kithuhkik pahpah loh ding thu a gen ahi hi. Matt. 54: 38na ah mittang khat tang mitang khat, ha khat tang ha khat tawh thuhkik ding kigen hi. Mihing khempeuh pen a thukkik lianlian nuam vive ih hihna kilang hi. Tua ahih manin Jesuh in thukkik kei un, na ci hi. Thuhkikna in Topa a’ ahi hi ci-in zong Romans 12: 19na ah na gen hi.\n“Mi khatpeuh in na pang taklam ong bet leh”\nLeitung ah takkeh (right handed) pen a kizang pen ahi hi. Mi khat in na pang taklam a khut taklam tawh ong beng leh a khut pualam in na pang ong sukha masa dinga tua khit ciangin a khut sung lam tawh hong beng kik thei pan ding ahi hi. A khatveina “phek” hi dinga, a nihveina “phak” hi ding hi. Tua pen Japan pangbet ahi hi. Mihingte pen a nihvei bet ma-in a kithuk kik nuam pahte ih uh hi. Judah mite’ ngeina ah mi khatpeuh in a khut taklam tawh na pang taklam ong bet leh tua pen simmawhna ahi hi. Simmawhna tawh ong bet banah hehna tawh hong bet behna (tua Janpan pangbet) nangawn ah thukkik kei in, cihna ahi hi.\n“…a lang khat zong na dawh lai zaw in”\nMi khat in a taklam khut tawh na pang taklam ong beng leh ong koi ci bet ding cih na mitkha ah na mu thei ding hi. Tua bangin ong bet khitteh na pang langkhat zong dawh lai vet zaw in, ci-in Topa Jesuh in ong hilh hi. Khatvei betna “Phek” nihvei betna “phak” “phek – phak” ci-in ong beng zongin thukkik nai kei in, a ci ahi hi.\nThukkik lehang hong nak vuak zaw lai ding uh hi. Tua ahih manin thuhkik loh hoih zaw hi. Ahi zongin a kilawm ding zah val a, kivuak kisaatnate le kisimmawh suangdalkinuainetnate ah thuak tentan ding hi lo a, eimau le eimau kidaal kihun theih ding (Luke 12:11; 22:36-38; Acts 22:1; 24:10), ahih kei leh taikhia kihemkhia (1 Sam. 19:10; Luke 4: 29-30; John 8: 59; 10:39; 2 Cor. 11:32-33) cihte a kisapna Topa in ong hilh veve hi. A kilawm lo zah dongin kibawlsiatna le kivuakna ah kidaalna (self-defense) le kihepkhiatna (fleeing from evil) a om theih loh ciangin zawhthawhna kibehlap semsem hi. Failure to resists leads to more serious abuse.\nHong muhdah hong saat hong vua nuamte thukkik loin itna zia tawh thuhkikna ah kidaal kiheepna zong ih kikaal ah a kisam siamna ahi hi (Matt. 5:44; 2239). Topa Jesuh’ ong thuhilhna Lai Siangtho munte pen tua mun mah tawh a kimee mat Lai Siangtho mun dangte ii khaliim nuai ah pilna le ciimna tawh khia a, ih saan ih pom ding thupi penpen hi.\nPrevious: Zokam :: Zomite’n Zokam Mikangte Hilh\nNext: Zolai Simbu Kum 100 Cin Pawi Ah (7) ~ Hau Za Cin


url: =Advisor leh Dictator ~ Pau Khat Suan :: ZOMI DAILY\nposted on 29 July 2019 at 3:41 pm Lomkholna: News, Paukhatsuan, Zomi\nMipilte, thuthuk ngaihsunte leh thuhoih deihte in mi thudong thei peuhmah uh hi. (vice versa )\nDotna khempeuh pilzaw theizaw ahihman a thudot, dotna hikhin khollo hi. Mite’ ngaihsutna lakna khawng a dotna, tua thudotte ong kihel ( participate ) ding deihna tawh huainopna a dotna leh kuppihna, … etc cihdan zong tampi om hi.\nTuamah bang in dotloh khempeuh zong haisa a simmawh neu-etna zong hikhin khollo hi. Makai leh sia ut mahmah pawlkhat in amau sang a muanhuai a sak zawk uh pawlkhat amau a khuplet ding sa pahpah uh ahihman in pahtawi nuamlo, pahtawi ngam hetlo uh hi. Ahihtheih lai teng nawlkhin pampaih ding hanciam uh a, midangte’n a thupina, a pil a siamna uh a muhkhak ding patau in khaktan ding leh nuainet ding a simtham in hanciam mahmah sim gige thei uh hi.\nA langkhat pan in, pawlkhatte leuleu thu kidong kha leh amah a pilpen, a theipen, a siampen ahihman a thu a kidong sakha thei uh hi. Siapi sem nuam, saisuk saito pah nuam, buu za deihpah thei uh a, amau’ min leh mun ngahna ding a om kei leh ngaihsutna zong pia nuamlo, gen nuamlo, a theih thu nangawn hawmkhia nuamlo thei uh hi.\nBangbang ahi zong in mi thu a dongte makai zong hipah lo a, thudot khempeuh zong pilzaw theizaw cihna hikhin tuanlo hi. Mipilte in advisor (or) advice thupi ngaihsut uh a, advisor a a kikoih ciang ama’ thu bekbek a kimang pah ding ut a, dictator a ut pahpah pawlte a pillote hizaw hamtang hi. Advisor a ong kikoih leh Dictator sepsawm loh ding thupi hi. Pau Khat Suan\nHun zuihzawh ding kisam\nNidang lai, thu kizakna laitai kamtai, laito leh sikkhau bek a kizat hun bang hi nawnlo a, IT hun ah..\nAll the information you need is at your finger tips..\nDon’t think you can run and hide away from me. You are just a call away..\ncih hun hita ahihman in thu le la khatpeuh selsim theih hun leh zuau leh khemna tawh kilek zualzual a mapai theih hun hi nawnlo hi. Hun kikhel zui in nuntak khuasak leh kizop kikawm ding thupi hi. Tua hun a zuizo ding, a delhpha ding in hanciam huai hi. Pau Khat Suan\nPrevious: Khuabup in a hau sak Nu ~ Lian Tuang\nNext: Zomi PESTEL Talk 6 nuamtak kizo\nKhat bek om hi veh aw… lamdang lua


url: =Len Nupa hawhna ~ Zomi Quavadis :: ZOMI DAILY\nLen Nupa hawhna ~ Zomi Quavadis\nposted on 14 June 2019 at 7:43 pm Lomkholna: News, Zomi, ZomiQuavadis\nA minthang vangvang, ka muhnop mahmah Len Nupa mualah khatvei ka va hawh kha hi. Ka zinna uh Saizang khua panin Kapteel khua zuan in ka pai uh a, Kapteel khua ka tun un sun 12 saat khin ta hi. Tua panin khuamite hanciamna tawh a kito lampi ah saikel tawh ka pai kiaukiau uh hi.\nSaikel tawh a kipai theihna ciang paiin, saikel kikoihna mun ka tun uh ciangin ka saikel uh ka koih uh hi. Ko pai laiin ko bek ka hi uh a, lungmuang takin ka saikel uh nusia in, hong makaihpa tawh ko thum teng Len Nupa omna mualdawn tuai lam zuanin ka kizuito hiamhiam uh hi.\nLampi pen to lua mahmah hi. Zaang gam a om ka hihmanin to lua a sa ka hi diam bel thei keng, ahihangin gim cihtakin gim ingh. Sisan huup thei vot lah tam cihtakin tam hi. Dinkhawl pak ni cilenglah vot in hong bawh huan pahpah ahihmanin tawlpipi in ka kahtoto uh hi. Lamto ah ka pai laitakun tawl lua ka hihmanin ka bah liang hi. Tui thawlkhat ka puak pen Len Nupa tungto man loin hong bei ta lailai hi.\nVot hong pehna pan a luang khia sisan naisan leh gim luat manin a luang khia khua-ul tawh nai khat val ka kahtoh khit uh ciangin Len Nupa akicihna mun Zogam mualdawn tuai ka tungto uh hi. Zogam huihkhi vot hiauhiau in hong na dawntuah a, hong seem hiauhiau ahihmanin ka gim ka tawlna teng hong veng hi. Egypt kumpipa pen a tutna munah a nawl tuak panin nungak melhoih mahmah nih in a zaap hiauhiau mah bangin kei zong hong kizaap liang hiam ka ci simsim hi.\nA mun ka tuntoh uh ciangin na nuam mahmah hi. Khua daakna khempeuh ah hoihna vive kimu hi. Hoihna, etlawmna, ngaihbanna cih kammalte pen hih mun panin hong kipan hi liang dingin ka um hi. A kolhna munte pen loneel hing dikdek in tuam a, Italy grass akici kiakneel bang pen singkung po lohna mun awngte ah kiphah dihdiah hi. Ka muh ngei nailoh paak hoihte zong ka mu a, ka innkuanpihte ka puak ding ciin loin ka diary bu kawmah ka zep hi. Hun sawt nei bang hileng Adam leh Eve tedanin guaktanga bualbualna dingin iplah huai mahmah hi.\nA gaal khat a mual tuampo khat pen leicial kibawl bang lianin na om a, makaipa khiangah, “Hih mun loin kikho ngei maw?’ cia ka dot leh, “A khokho om himah lo diam, ko bel kho ngei kei ungh” ciin nui kawmin hong dawng hi. Tua mualdawn ah singlamteh na kiphut teutau hi. “Kua phuh hiam?” ciin ka dong leuleu a, ama hong dawnna ah “Hua pen piangthakte phuh hi” hong ci hi.\nKa ngaihsun a, hibang mun khawngah singlamteh phut a gualzawhna laan ih khai sangin mite lungsim zingcip sungah khuavaak puakin, singlamteh thu thei sakin gualzawhna laan khai zaw lehang a hoih zaw kha kei tam ka ci simsim hi. Bangbang hileh kiphut khin ahihmanin lungdam huai hi.\nKa pai kawmkawm un paakte, mun leh mualte maan ka zaih kawikawi a, hibang mun hoih a bawl Pasian pen khutsiam sa lua ka hihmanin ka phatphat hi. A denciangin tuisiang luanna mun ka tung uh hi. Tua munah suangpeek golpipi na kiphah a, makaipa in “Hih mun pen dawite tuangdung kici hi. Hih suangpeekte pen amau phah ahihi” ciin hong gen hi. Limsuaih siamte in hoih a sak penpen amau ngaihsut tawm tawh a suaih uh limte sangin hoihzaw pek mawk hi.\nHih Len Nupa mual pen tulai numeite dan a zep zawh leh puah zawh man beka hoihte hilo hi. Amah pen a hoih ngiat, zep leh puah kul lo, ama hihna taktak ORIGINAL pen a tuaci mah dingin a bawlpa in a bawl ahihi. Zeem in puah lehang a hoihna bei zaw ding hi. A hidandan a koih ding pawl ahihi. (Zom lai ni!)\nPrevious: Mipiten kimawk suplawh thei\nNext: Thupha ngah minam ~ Cin Lian Khai\nChristian Hymn te’ tangthu: Topa Tawh Maitang Kimu Ding\nNang hilecin Na-bangcih tammaw? ~ Pu Zokhai\nLasiam Esther Cing San ii anu Pi Vung Khaw Niang in Australia ah hongnusia\nLaibu simsim zo le’ng ~ Zomi Quavadis\nKidawm inla Ngaak in


url: =Thuthak Tomkim cing April 6, 2014\nA. Mihing genloh Ganhing na ngawn Kingdom (Chimelong Ocean Kingdom)\nChina( Sxen) Macao khuapi ngei Hengqin akicih na kuam sung ah 125 eka azai huangpi khat ganhing namkim zalen tak in aom na ding in kumthum sung hunla in munhoih bawl inn lamhsak uh a, zan madiak in honna tonzo nanei uh ahihi.\nTua huangpi pen aminding in Chimelong Ocean Kingdom kici ahihi. Hih mun ah Leitung ganhing Tuisung ganhing namkim koih uh a, zalen tak in khuasa uh ahihi. Mihing te mahbang in aom na ding uh mun hoihtak in lamsak in tui mei kicing tak in pia uh ahih man in leitung Ganhing Tuisung ganhing te inn nuamsa mahmah uh ahihi. Tuipi tuial galon 5.99 million , leh Luitui galon12.87 million kholna tui beem bualpi liimlang kuangpi bawl in tua sung ah ngasa nam kim zalen tak in omsak ahihi. Leitung ganhing te ading in zong munhoih nono bawlsak in Zawng, Vom,Sahang, Saham leh adang tampi zalen tak in khua sak na ding in bawl uh ahihi. Leitung ah aminthang mahmah mun5 te lak ah khat in kihel kha pah hi.\nB. Malaysia om Biakna pawlpi upa te theih gige ding thusim\nZomi tulsawm thum val kimbang aom na Malaysia ah Biakna pawlpi zong sawm thum val bang om ahihi. Akikhen nianua nuam hilo in Pasian phat nuam tek leh kikhopna anai thei ding in avengveng, a khawkhawk in om ahihi. Sumpi kinei tek hi a, Sum kem zong kinei tek ahihi. Na pawlpi pi pan in Sum keem pa, sum kem nu gam thumna apai kuan ciang in pawlpi upa kim in napawlpi sum sayin leh sumpi omzah sitna nabawl kei uh leh sumkem pa in gamthumna ah asyin leh sum teng lengpih kha thei ahihi. Alenpih khin zong om zo ahihi.\nC. India ah nauno suak in alungtang aawm pualam ah om\nIndia gam Uttar Pradest State a Sultanpur zato ah kum 24 apha khin Priyanka Pal kici minnei nupi khat nau suak a , anauno pen Pasal ahihi. Hih Nau Pasal no pen alungtang khempeuh a awmpua lam ah om in suak ahihi. A kibawl na ding in sum kisam ding ahihi cih nau suaksak siavuan pa in Priyanka Pal ii apasal Naya kiang ah gen a, Naya ahih leh Innlamh nasepna ah leisan cian nasep tawh akivak din mun bek ahih man in lungbuai zo ahihi. Leitung ah naupang awnkhat asuak sim in naupang no giat ta in piandan khelnono kipiang khia ahihi ci in mipil te'n ciam teh uh hi.\nD.Census man khit pan kipan Zomi kalsuan zia ding gelkholh kul\nAsawtlo in Census misimna kiman ta ding ahihi. Mimal bangzah pha cih akisim khiat kik man hun sung kigin kholh ding leh Mimal phazah a ki theih khit Zomi nam kalsuan ziading nasiatak in panlak zia ding akisam om thei ding ahihi. Lam et bang in hong kigen khia kei kha zenzen leh bang ci ding? Malam et bang in hong kigen khia leuleu leh maban ding? Khanton na ding cih deih natawh misim na kibawl ahih teh Zom ading in kumpi tung pan hongpiak theih leh hong panpih theih hong sepsak theih ding khantoh nasep amasa penpen ding hi ding? Cidam na lam, Pilna lam, Lampi bawlpha phuahpha lam, Meilam, khuapi tui nek tuidawn vai, Zomi pumpi zawng khal te dinmun, Kiim leh Paam kepcing zia lam, Leitung leisung sumpiang nasep nate, Singno ciinsiamzia te, Gankhawi siamzia leh akhang punzia ding pilna ngah thei nate, leh dangtuamtuam khantoh na ding Plan neihkolhna i kisam hi. Census dot 41 sung tungtawn in i kisap te kileh kan kik thei ding ahihi.


url: =British Airways vanlenghawlpa akhut in akalkawm ah zutzut khat nanei :: ZOMI DAILY\nBritish Airways vanlenghawlpa akhut in akalkawm ah zutzut khat nanei\nposted on 31 October 2016 at 5:05 pm UTC+9:30 Lomkholna: News, Sawltak, World\nBritish Airways vanlenghawl Pilot papen vandawn pi 38,000 asanna pekpek ah alenlaitak in akhutme te mawk omsak hetlo a, akalkawm tengah zutzutkhat naneimawk ahih manin vanleng ki hawlsak nawnlophot cih thuthang the Sun UK pan Saturday ni in kiza hi. Tua vanlenghawl Pilot pa minpen Captain Colin Glover kici a, kum 51 aphakhin khat ahihi.\nCaptain Colin Glover pen pasal totak himahleh numei te sungten Stockings te tengphetphat kawmin, vandawn ah anasep ahi vanleng ahawlkawm in akhut in zut hialhial khat nei a, tuapen amahleh amah Selfie nakizaih sawnsawn hidinghiam, Photo te Social Media tuamtuam ah hongki thehzak in minsiat leh minthang thuahkhawm hi.\nAtung a photo pen Captain Colin Glover in Boeing 777 vanleng tawh khual gamlapi Long-haul Fligh azinlaitak akizaih hiding in kigen hi.\nPhoto khatsung bangah Pilot pa in vanleng Control Room sung aom Dashboard tungah akhe khuangphei hiat huat kawmliang in kizal deldal hi.\nTuaban ah agei ahzong nungak puansilhlo limpawlkhat laibu kilemsa in om ci uhhi.\nBritish Airways pan thunei te’n hihvai tawh kisai pen ki thupilak mahmah hi ci’n genkhia hi.\nCaptain Colin Glover pen zi nihvei anei ngeikhinkhat kici a, British Airways h Captain aseppen 1990 kumpetpan ahihi.\nAirline expert Chris Yates in agenna ah hihmawk peuhmah pen vandawn ah alenlaitak ahih mawkleh nak lauhuai khiamahmah hi ci’n genkhia hi. A vanleng hoihtak alensak theihlohding lauhuai mahmah hi ci’n genbeh hi.\nVanlenghawl Pilot pipi abangci himawk dinghiam, thulamdang khat ahihi. ZD Sawltak #zomidaily\nPrevious: Saudi leh apawl te’n Yemen ah mi 60 that leuelu ~ Thang Khan Lian\nNext: Turkey gamah kumpi nasem 10,000 kitawpsak behkik leuleu ~ Thang Khan Lian\nLawhcina le lawhsapna ~ Lian Tuang\nZOFA Cup 2016 kipan tading\nDahna thupuak ~ Tg. Dal Mun Mang


url: =Theihngeiloh nupi khat ii panpihna tawh a ngawng Operation kibawlthei :: ZOMI DAILY\nposted on 11 October 2016 at 1:45 pm Lomkholna: India, News, Sawltak, World\nHih sangnaupangpa pen tawlpi khatsung alu asawisa in aomkhit ciangin siavuan te Surgery bawlsak siamna tawh leitungah midangte mahtawh akibang in mutheita cihi. Ama minpen Mahendra Ahirwar hi a, kum 13 bek hipan hi.\nAlamdang mahmah mikhat hi a, a ngawng aom thagui thatang Muscle tepen midangte bangin khauhzolo hi. Neck Muscle te zawdiak ahih manin, alupen dingtangsak zolo in kawisukgawp cimawk hi.\nHih alamdang natna hangin hihpa pen amahguak hoihtak in paitheilo, tutheilo bekthamlo an zong hoihtak neitheilo hi.\nHih naupangpa thu azakkhak asimkhak ciangin nupikhat lungnuam hetlo hi. Aki theigei hipeuhmahlo, aomna uhzong khatlehkhat Tai 4000 bang akigamlo himahleh Julie Jones akici ta nih aneikhin Liverpool aom nupi khatin hih naupangpa a ngawnggui hoihtak Operation akibawltheih nadingin hanciampih a, sum adonsak kawikawi ciangin £12,000 ngahsak mawk hi.\nJulie Jones ii thukhualna, midang hehpih theihna thupha hangin India gamsung aom hih naupangpa in damna hongngahta hi. Midang naupangte mahbang in sangkahthei, an nethei, ki mawlthei ta hi.\nHih naupang Mahendra Ahirwar pen Madhya Pradesh, Central India gampan hi a, asuahcil in naupangdang te mahtawh akibang ahihi. Ahi zongin honggolzawk deuhdeuh ciangin a ngawng thagui te zaw in, alu pen hong kuaisuksuk cimawk hi.\nAnu apa te’nzong zatui tuamtuam tawh bawlsak kawikawi uh a, ahi zongin noptuamlo ahih manin, anunung ah acih nading uh theinawnlo in aomcip uh ahihi.\nAnu apa na ngawn in hihbang in anuntaktak pen hehpihhuai, sizawleh ama adingin tawldam huaizaw acihliang uh ahihi.\nOperation akibawlma in kum 36 aphakhin apianna anu in hih kata uhpen hihbang in athuakthuakding hehpih huailua hi. Amah leh amah in bangmah hihtheilo hi. Nisim in sunthapai innkiu khatah tucip in, ama adingin nuntakna cihpen amawkna taktak hi. Naupang bangin tawikulden a, akisap khempeuh ka bawlsak kul hi.\nHong golsemsem henla, tawizo nawnkeileng bangci mawkding? Doctors te’n kata uh nong bawlsak theihkei uhleh Pasian in anuntakna lamaileh hoihzawding hi ciliang hi. ZD Sawltak #zomidaily\nPrevious: Malaysia ah laisinna Sanginn nih meikang ~ ZD\nNext: Lai Siangtho – Pasian Thu Bu ~ T. Sawm Lian


url: =Zomite Malaysia gamah i nuntakzia ~ Nang Khan Pau :: ZOMI DAILY\nposted on 17 January 2016 at 9:40 pm Lomkholna: Article, Malaysia, NangKhanPau\nMalaysia gam ah I tun khit teh, Inn lampan Malaysia thu izakdan, I lametdan, I ngaihsutdan, I lunggulh dan leh I upmawhdan tawh na kileh bulh lua mahmah ahih man in thu tampitak I lametlo pi thutampi tak kiphu kha hi. Malaysia gam ah zomi atung masate genna ah “ ko katun cil un eimi ki tawm mahmah Zomi numei bang a omlo phial hi aom sunsun Zomi numei I neih leh aki angtang mahmah hi” ci uh hi.\n2003 khit lam the Zomi ong kitam pianpian in numei naupang zong hong om pianpianta ci uh hi. Tun ahih lehbel numei naupang kitam luata ahih mah bang in kumsim in Zogam pan Zomi onglutte simloh Malaysia ah zong kumkhat in atawmpen Zomi naupang/naungek 150 pan 200 kikal Malaysia zatopi pan suakden ahih man in kipung mahmah chiding hi.\nMalaysia a Zomi Naupangte Maban\nMalaysia ah atung a, igensa mahbang in naupang kipung leh kitam mahmah ahihna dungzui in, a masa pen in Zomi naupangte adding in lai asin theih nading un 2007 November kha akipat ZAM in fund aneih sunsun tawh sangkhat hongpat khia uh hi. ZAM zum mah ah lai kihilh pah in, sang min pen ZCNC (Zomi Children nurturing Centre) ci in pan khia uh a, 2008 ciang in naupang hong tamna dungzui in a munmun avengveng ah sang 6 ki behlapto , sang min zong ZEC (Zomi Education Centre) ci in kilaih to hi.\nNaupangte Tung aki hilh Laibute\nAdiak Diak in ZEC sangnaupang khempeuh in, alaisinsak Subject teng ahi leh Longman English pan hi in, English, Science, Math leh Zolai ci Subject pi li nei uh hi, ZEC sang vive ahih hang mun khatkhatte ah Bible study leh Arts (khutsiam) cihte zong sinthei uh hi. A hilh sia/siama teng pen atam zaw Zomi vive mah hipah in Kawlgam pan lai ahilh ngei leh naupang a makaihsa vive hi uh hi.\nTualo pen Malaysia gammi te leh UNHCR pan ong zonsak uh gam tuamtuam pan zong om hi. Longman laisim bu khempeuh pen UNHCR in hong vaihawm sak in, sia/ sia ma khenkhat zong khasum hongpiaksak uh hi. Refugee sia/siama khempeuh pen UNHCR leh Hervest center sangte panpih na tawh sia/siamate tung laihilh dan leh class manaenment cihte training hongpiak sak uh hi.\nMalaysia Gambelte sang\nMalaysia gam kumpi sangte ah hibang in honglut gambel (Refugee) hita leh thumanlo tawh honglut lo inn kuan mimal limlim pem gam kumpi sangte ah sangkah theihna hunpha kingahlo ahih man in, minam kipawlna ciat in a mipih naupangte maban ngaihsutna tawh kumpi phalna om kei mah tase leh a munmun avengveng ah sang inn ding in inn khan kisap in sang kihong a,akipat cil in sang inn tawm mahmah hi tase leh tu hun the Refugee sang in bekbek amin in 104 om in aki hong taktka pen sang 98 pha hi. Tuateng lak ah ZAM/ZEC nuai ah sang 9 om in, Zomi naupang 380 bang in pilna sin thei uh hi.\nAki patcil lam in UNHCR pan bangmah hunna kingahlo ban ah naupang lom omna ahih mahbang veng leh panten ong ning in kumpi thuneite tung ong hekthei zel uh ahih man in kumpi thuneite onglut theizel a, hong buluah in thong khawng ah hong khum thei uh hi. Tu lamciang UNHCR in hih sang in pen ko theihpih himah hi cihna lai sang khempeuh ngah ding in hong vaihawmsak in tua lai anei hempeuh laihilhna ah ki lung muang zaw deuh hi. Hih UNHCR pan theipihna lai I ngah theina ding in, tu hun the atawmpen kum khat ngak kul sese hi.\nZomi Naupangte hampha kasakna\nMalaysia gam ah kumpi thunei ten hongphal loh kawmkal ah kumsim in zomi naupangte ading avei leh apanpih den NGO tuamtuam leh UNHCR te hang in kumkhat in atawmpen kimawlna nih vei bang neithei uh hi. Kumsim in khatvei ta UNHCR leh Hervest sangte makaina tawh Foot ball and trow ball tournament ci’n Faisal cup kimawlna omden hi.\nHih faisal cup ah refugee sangnaupang khempeuh kihel in, tualpi dim in kimawl uh hi, tuasung ah kumsim in Zomi naupang ten a mau kimawlna mun ciat ah akhatna ahih kei leh pello in anih hong la hamtang uh hi. Kimawlna adang khatpen ahih leh TZUCHi sport ci‘n tai kidemna leh kimawl na atauamtuam kumkhat in khatveita nei thei zel uh ahih man in, naupangteng khempeuh suakta kisa leh nuam sa thei mahmah uh hi.\nLaisin leh laihilhna lam ah zong hampha mahmah uh hi, atamzaw pen hih gammi te mah in hong hilhsak uh a, Malaysia ah hunsaupi omna ding ahih samlo hang atawmpen kum thum pan atung siah omkul ahih na zui in, asin khak laite tung tawn in hampha mahmah uh hi.\nGam thumna atun uh the atunna gamte laisin pen zomthei ahih man in hampha mahmah uh hi. A hi zong in akhasiat huai mahmah thukhat ah nu leh pa ten sum leh pai tawh buai zaw uh ahih man in tate sangvai kinsak zolo uh ahih man in tua naupangte ading in amau mailam ding I ngaih sutteh hamsia mahmah uh hi. Zop laiding… Nang Khan Pau\nPrevious: Nuntakna aading thangahhuai mahmah thu ~ Naalian Zomi\nNext: Khansau nading lampikal 7\nPau leh ham (aw suah) Part 1\nChinese President Xi in galkapte kiangah galdo dingin kithawi sa in om ung ci ~ TK Lian


url: =Tep leh Muam hoihlohna ~ Pau Tun Thang :: ZOMI DAILY\nposted on 7 July 2015 at 9:04 pm Lomkholna: Article, Health, Pautunthang\nTep leh muam i cih ciang vailo leh kun gah pan a kibawl tep theih muam theih a tuam tuam te gen na hi pi pen hi, adang tuam tuam zong a awm phial zongin. Hih tep leh muam te pen mi nam kim in ki zang in minam khangto ten a zatdan uh na sang zaw deuh hi bek lel hi. Tep leh muam pen nam tuam tuam awma, tuate laka pawlkhat; zatep, kuva, Khaini, Sahdah, Gutka, Tiranga leh a dangte ahi uh hi.\nTep leh muam zatep, tuibuk, sahdah, khaini etc. te pen mihingte ading in na hoih het lo mawk hi. Tep leh muam hoih lohna thu thum ngaihsun dih ni:\n1. Cidamna tawh kisaia a hoihlohna\n2. Sumzatna lam tawh kisaia a hoihlohna\n3. Khristianna tawh a kituah lohna\nCIDAMNA TOH KISAI A AHOIHLOHNA\nLaisiangtho sungah zong, “Keimah siangtho ka hih manin note zong na siangtho un,” na kici hi. (IPeter 1:16)\nI theihsa mah bangin tep leh muam pen nam tuam tuam awm mah leh a tamzaw pen Vailo pana hong piang ahi hi. Vailo ah Chemicals tuam tuam 4000 val bang awmin, tuate laka 60 te in Cancer piangsak thei hi. Nicotine banging u a neih banah zongsatna piangsak thei lai hi. Bangcin ki thei thei hiam cih leh, ganhing thankik, zusa etc. te ah sin leng ki thei thei hi.\nHi ganghing te vailo the nuaizanin muam sak leng a sawt lo in si uh hi ei. Ganhingte adinga lauhuai pen mihing te adingin zong lauhuai cihna hi pah hi. Picin khita zangte sangin naupan tung akipana zangte in kidek haksa sa zaw uh hi. World Health Organisation te ciaptehna ah Tep leh muam pen sihna tam a piangsak pawl in kilangzo hi. I theih ding thu khat pen tep leh muam hangin tha khatin kisi pah sam lo in, tuain natna tuam tuam hong veisakin tuapana ki si hi zaw hi.India gam bangah tep leh muam huhau in nisim mi 2200 bang si den uh hi.\nTep leh muam zang khat in pen a cidam zah ding ngeina phazolo lim lim mawk uh hi. Tep leh muam in cidamna a suksiatzia tamlo gen pak leeng; Lungtangna, Sisan sang, lunga sisan zam hoihlo leh lungtang kisat khol vat cih khong tep leh muam hahzat luatna hangin awm thei hi. Khuaka sisan gui kitat leh bing, tua mana cizaw(stroke) cih khong leh sisan zam nat mana kheme kiim meima, lampai cianga khe na leh khe kham leh thazaw khong om thei hi. Tuap natna tuam tuam; tuapkeu leh tuap Cancer nangawn piangsak thei hi.\nHusam (ashma), nakbing leh bukkhuh cih khong zong tep leh muam zangte in vei nuam diak uh hi. Pasal tep leh muam a nakzat lua te lan thei lo in a ta neih theihna chance uh kiam hi. Numei ah zong natna tuam tuam tunin sulkeu leh sul Cancer nangawn piang thei hi. Naupai laia tep leh muam nak zat luat pen nausea nuam hi.Nausia kei phial leh zong naungek a cidam di zahin dam zolo hi. Ha nin sakin kamsung namsia sak banah Gilpi cancer nangawn piangsak thei hi. Pawlkhatin tep leh muam zanglote a kam uh namsia zaw ci uh a, hih pen tep leh muam zat loh hang hi lo zaw in gilsunglam dam loh mana kamsung namsia hi zaw hi.\nA tepte sangin a muam lamsang bang a zangte adingin lauhuai zaw lai hi.Ahizongin a tep lamsang pen a poina khatah a tepte in sehnih suah she khat bek diik uha,sehnih teng pen a kiima te in diik kha mikmek uh hi. Tua ahihmanin a kiim a kiang ua awm mite adingin mi nawngkai suak mawk uh hi.\nSUMZATNA TAWH KISAIA A HOIHLOHNA\nAn a hilo nate leina dingin bang hangin na sum uh zang a, hong gilvahsak theilo nate ngahna dingin bang hangin na sem na hi uh hiam? Keima thu limtakin ngai-in a limci an ne un la, anlimte-ah nuamsa-in om un.(Isaiah 55:2)\nTep leh muam pen a bawl khia company ten zawng a hoih lohna tel mah mah uh hi.Ahizongin meet lua ahih manun kholsan theilo bek uh hi.A bawl company te hai lo in mi deih theih theih dingin a nam tuam tuam; a bulsan, a filter, a tom a sau hong bawlkhia uh hi.Tua ahihmanin aman zong hong tawm thei nawn lo ta hi.A hai ngelte bangin kha khat sungin tampi man gai ding uh hi.Hih sum bei te Innkuan ki tangsapna, meh,ci,cikhum etc. lei nangin kizang leh phatuam zawlai ding hi.\nTep leh muam pen bangzah taka man tam leh hoih i zang phial zongin gilvahna tak tak cingzo samlo hi veh aw. Ni khat in za tawn tampi na tep phial zongin na gilvah lo dinga, khaini bung tampi na muam hang zong na gilvah hetlo ding hi. Tua ahihmanin sum beina taak zong hi bek kei. Tua sangin gilvahna ding pongmoh leh bawngnawi khong leizaw leng ki meet zawlai ding hi. Tep leh muam zangte in sumkhol haksa sa uh hi. Sum nen awm masa sa tep leh muam lei na dingin zang bei pah pah uh hi. Tua manin sumzat kicing lo in innkuan ah buaina tuam tuam tun lawh thei hi.\nKHRISTIANNA TOH A KITUAHLOHNA\nMi khatpeuh in Pasian’ biakinn susia leh Pasian in tua mipa susia ding hi. Bang hang hiam cih leh Pasian’ biakinn a siangtho hi a, note zong tua biakinn siangtho na hi uh hi.(IKor.3:17)\nKhristian te adingin tep leh muam pen a zat huai het lo khat ahi hi. Bang hang hiam cih leh lai siangtho in limtakin hong hilh hi.I pumpi pen Pasian Biakbuk hi mawk hi, Pasian Biak Inn a susia te Pasian in zong susia ding ci hi. Hih mun a pasian suksiatna cih pen pawlkhat bangin sihnihna hi a ci om. Sih khatna pen i taksa sihna hi a i kha in vangam ngah kei leh tua pen sihnihna kici hi.Ahizongin hi thu pen laisiangtho siam te khutah koih mai ni. Bang bang ahi phial zongin Pasian’ biakbuk nin saka inking khong kai sak ding pen kilawm lo lim lim hi. Pasian biak inn gen loh mihingte bawltawm inn te nangawn a nit luat ciangin hong etlawm het lo mawk hi.Sianthona pen Pasian tawh kinaina pen leh Pasian tawh kibat dektakna awm sun ahi hi.\nKhristian te pen Pasian’ lim leh meel sun jesu nungzuite ihi hi. Jesu deihdan te kanin a gamtatzia a etteh dingte ihi hi. Tua pen koi pan kan ding i hiam cih leh Laisiangtho pan kikan thei hi. I laisiangtho bu pen sah mah mah in thu tuam tuam zong kicing hi. Namkim bu a kici thei laibu khat ahi hi. Ahizongin jesu zatep lam leh khaini muam khong kigelh lo hi.Pasian’ ta ihihmanin amah sut ding pen a ngeina ahi hi. Papite in na zite un ta hong neih ciangun tua na tapa in nang hong sun lo in khuasunga tangval vakvai khat hiam na phaitamsak pa hiam sun mawk leh na lung uh nuam het lo ding hi. Na nupa kal nangawn uh kimukhial thei ding hi uteh. Tua mah bangin i sut ding Jesu sun lo a Satan i sut khakciang i topa jesu lungsim n amah mah ding ai ve.\nI upnate gamtatna tawh i lahkhiat uh kuul ta hi.Bang hang hiam cih leh gamtatna omlo upna in a si hi. Pasian thu um Jesu nungzui kici napi in ama’ deihbangin gamta nuam tuan kei leeng i khristianna pen a min bek petmah hong hi mawk ding. I topa jesu in singlamteh tungah eia dinga hong thuakna te ngaihsun leeng ei tep leh muam khong leltak pen thuneu lua hi. Kidek zawh loh ding hisam lo hi. I pi Evi leh i pu Adam in Eden huanah singgah hong nek khak manun na khempeuhah deih telna hong kisam ta hi.\nGupna na ngawn a bukim a kicing i cih teisam hangin eima deihtelna hong kisam ta hi. A mawkna ahih hang sang nuam kei mawk leeng gupna kingah tuanlo ding cihdan hi. I nisim nuntakna ah a sia leh a pha deihteel ding hong om den dinga tua ah Pasian deihna bang hiam cih i ngaihsut den ding kitangsam hi. Mi pawlkhat bangin tep leh muam nangawn a kidek zolo zawzen te bel vangam mu tak zong hisam kei uh ci uh hi. Pasian gam lut ding pen a baih hi leh mi khempeuh lut ding uh hi. Baihlo ahih manin ka sap mi a tam dinga ka teel mi a tawm ding hi cih kammal zong ana om hi veve.\nKI DEEK HUAI HI\nTep leh muam hoih lohzia leitung kumpi te in tel mah mah in, sum tampi bei in do uh hi. A zuak leh a bawl Company te meet lua mah mah uh ahih manin a neekzonna uh tha khata hih tawpsak ding pen dan hong hi lo kik hi. Tua ahihmanin a hoih lohzia a thu leh a lim tawh a van bawlkhiatte uah tuangsak tek tek dingin kumpi te in thu pia uh hi. ”Tobacco is injurious to Health” cih leh “Tobacco Causes Cancer” cihte tep leh muam bawm/bung te ah kimu thei hi.Nau pang kumcing lote bangin zuak thei lo leh lei thei lo ding hi lai hi. ”Not for Minors” cih zong na kigelh lai ding hi. A hoih lohna kigelh mu napi a i zat tei tei pen haina namkhat hong suak hi. A tak takin cileng i nakvang khong meikhu pai nanga kibawl hi khollo hi.\nNational family Health Survey pana a lat danin Mizoram bang India gambupa Tep leh muam zang tamna pen State hi tazen hi. Tua mah bangin Cancer natna tawh misi tamna pen state zong hi pah sam. Kumpi in ahih theihzahin sum tampi tawh mala uha Zakhu awm lohna(Smokefree Mizoram) piansak sawm uh hi.Mipi awmkhawmna(public place) te ah zatep kikham ta hi.A tep te Police te in man ding banah sum Rs 200 kiliausak lai ding hi.\nTep leh muam zat kholsan lecin na kisik kei ding hi. Na cidam zaw ding banah sum zong na khol thei zaw ding hi. Midangte’ adingin mi nawngkai hi nawn lo in midangte adingin thupha na suak ding hi. Na BP te a ngeina hong bang kikin,na ankam limin na ci hong nosuah ding hi.Na kideek zoh na dingin antangin thu na ngen phial zongin zam kik v eve lecin kidek zolo khading hiteh. Tua ahihmanin kidekdan a baih pen zat loh ziau hi lel ve aw. I kam ah kuaman hong baksamlo ding aihcianga !\nTep leh muam pen i kan kan ciang mihing te adingin a phattuamna khat bek awm lo hi. A bawl te nangawn in tep nuamlo zen uh hi, a sum a deih man ua a bawl mawk mawk uh hi. A mau gam state sung ah zong zuak nuam lo lai uh hi. Bang hang hiam cih leh hi na hoih lo khat pen a mipih te un a zat ding phallo uh hi.I tep i muam lai teng ei ei ei gu a ki pia pia hi zen hang. Ngaih sun pha dih ni nang leh nag gu ki pe nawn ken.A zang nai lo te bang in bel zat vet loh ding hi zaw hi. Hoih lo hi cih thei napi a a zang tei tei te mihai ahi hi.Ahoilohna a thei te adingin paulap zong loa zat loh ziau ding hoih hi. Bang hang hiam cih leh a hoihloh lam thei uh ahihmanin amau tungah mawhna om ta ding hi. Kihilh napi-in a mang nuamlote bawlphat zawh nawnloh dongin kisia ding uh hi. (Paunak29:1)\nPrevious: ZCD maban te (07 July 2015)\nNext: Zomi mi thupi khat tawh kimu ~ Hau Za Cin


url: =Australia Missionary Graham Staines (1941 – 1999) :: ZOMI DAILY\nAustralia Missionary Graham Staines (1941 – 1999)\nposted on 5 August 2019 at 8:15 pm Lomkholna: News\nGraham Staines’ min taktak pen Graham Stuart Staines hi in Australia sangmang khat ahi hi. Gladys tawh 1983 kum in kiteng uh a, tanu (Esther) khat leh Tapa nih (Phillip, kum 10 leh Timothy, kum 6) nei uh hi. A nasepna pen India gam, Odisha State, Manoharpur District, Keonjhar khua ah ahi hi. January 22,1999 ni zan in a tapa tenih tawh a mawtaw sung ah a lup laitak un kihal in a si uh hi. Hih tualthahna ah a kihelkha pawlkhat te pen thongkia in khatpa bel sihdan kipia napin a nunglam ciangin khantawn thong in thu kikhen kik hi.\nGraham Staines pen Australia gam Queenslang State, Palmwoods Khuanawl ah suak hi. Mission avei mahmah khat ahihna tawh India gam ah sep ding a lunggulh ahi hi. A kum acin ciangin India gam a Evangelical Missionary Sociaty of Mayurbhanj (EMSM) te tawh kizom hi. Kizopna a haksa mahmah na (remote area) Odisha State ah kipuak hi. Nasep a kipat ma 1982 kum in EMSM te tawh Mayurbhanj Leprosy Home cih miphak kepna khat hong masa in 1983 pan Staines in vaipuak khempeuh hong la hi.\nGraham Staines in Mission Field khat ah a nasep khoppih Gladys a muh tung mahin hoih sa pah a, tua hun pen 1981 kum june kha a hihi. A kimuh zawh uh kum 2 a cin kum 1983 kum in kiteng uh hi. A kiten un Gladys kum 16 pha pan hi. A sangmang sep sung in India gam a Ho minamte ading Laisiang Tho teina ah huh thei zel hi. Tua bek hilo in khutgelh ngiat tawh Thuciam thak sungteng manleh manlo etcik (crosscheck) sak hi. Damlo te kepna ah Odia pau bek thei uh ahih manin Staines zong Odia kam pen siang takin pau thei hi. Tua bangin damlo (miphak) kep kawmkawm mah in khua mite kauphan dan leh lawhphan dan hilh zel hi.\nStaines in 1965 kum pan Evangelical Missionary Organisation te tung tawn in Odisha State ah miphawkte kem in mi cimawhte huh in panpih a, a nuntakna a bei dongin sem hi. Tua bangin itna leh hehpihna tawh mi akep akhoina pen Hindu pawlkhat in thulet ding omlo pi in ka mipih te uh zawhthawh thu in Tapidaw suak sak hi ci in mawksak (alleged) uh hi. The Wadhwa Commission in a genna uh ah khua mite Tapidaw suakin tui kiphum hi na cih uh hang sawlna tawh kikhel ahih lohna gentham cing paulap ka mu kei uh hi ci uh hi.\nGladys Staines ahih leh a pasal sih khit ciang a nasep uh zomsuak veve a, 2004 kum ciangin a pianna gam Australia gamah ciah pan hi. A gam ah aciah kik dong bangmah lung himawh lo leh lungmuang takin a sangmang nasep mah lungkim takin a sem hi. 2005 kum in India kumpi in kumsim in apiak “ The fourth Highest Civilian Award” pahtawina pia uh hi. Amau kam in cileng “Padma Shri in Odisha” kici hi. 2016 kum ciangin “Mother Teresa Memorial International Award for Social Justice” cih phatna khat ngah leuleu hi.\nKumsim in aneih den uh Jungle Camp pen Tapidaw te kumcin kimuhkhopna (conference) hi in tua pawi sungah Pasian a upna uh a thangahnate uh a kikum khawm uh hi. Tua ni pen 1999 kum January kha ni 22 ni ahi hi. Staines’ tapa tenih zong sangkhak tawh kituak ahih manin apa zui in Kenduihar pan Manoharpur khua ah pawi sim dingin apai uh hi. Azi leh a tanu ahih leh Baripada khua ah a om uh hi. Tua ni pen khuavot lua ahih manin amau zong a pata tengthum un a mawtaw sung (Station Wagon) ah agiak uh hi.\nTua bangin nuam takin a ihmut laitak un migilo (Mob) 50 kiim bangin a mawtaw uh umcih in ahal uh hi. Amau zong khua aphawk uh ciangin a pusuah ding a hanciam uh hang tua migilo (Mob of Vigilantes) ten na dal in mawtaw sungah khumcip uh a, mawtaw leh Staines te pata tengthum a haltum uh hi. Tua migilo te hehnapi pen in sangmang ten khuasung mite bawngsa ne sak, numeite nawituam( Brassieres) leh nindalna (Sanitary Towels) te pia uh hi. Sangmang ten ka ngeina uh hong susia hi ci in ngawh uh hi. Credit: Langh Sian Khai, Photo: Graham Staines Family, References: Wikipedia, Film : The Least of These\nPrevious: Thusia tampi kisunsiah kha thei hi ~ Lian Tuang\nNext: Mimang zaksakna: Lia Nuam Sian Huai (kum 14)


url: =Meileng sungah Durian puatheilo ahih manin, Station ah khehkham in nesukpah :: ZOMI DAILY\nposted on 5 January 2019 at 6:25 pm Lomkholna: China, News, Sawltak, World\nDurian singgah pen agimnam khauhmahmah a, aduh te’nzong duhmahmah veve uhhi. Adiakdiak in Chinese te’n Durian singgah pen duhphadiak kici hi. Durian pen agimnam khauhlua mahmah ahih manin, mipi omna leh mipi zat ahi meileng, Bus cihte sungah Durian puakding kikhamcip hi.\nAbeisa kalsung in China, Zhejiang Province sung aom Quzhou City ah numei khatin Durian singgah pen meileng sungah puaksawm hi. Ahi zongin tua Train Station ah angak in aom ahi Security Guard te’n tua numeinu ii Bag sungah Durian amuh uhiciang in Durian pen meileng sungah kipuatheilo hi ci’n gen uhhi.\nAgimnam khauhlua ahih manin tua singgah pen mipi zat ahi Public Transportation ah kipuatheilo hi. Ahi zongin naduhleh avekin ne inla, tuakhit ciangin meileng sungah tuangpan in ci’n gen uhhi.\nTua numeinu inzong aduh mahmah ahi tua Durian pen nusia ngamlo in, Train Station sungah amanlang in nekmengding hanciampah tingteng hi. A meileng pen asawtlo in atungkuan hita a, tua numeinu inzong mipi muhna ah tua Durian pen sukham in neding in kithawipah saisai hi.\nVideo: what would you do if you were refused entry to a public premises for carrying a malodorous durian, and you must consider parting with the precious fruit to get on with your day? For a durian fan faced with this exact predicament at a railway station in China, there was only one course of action to take – consume the entire durian in time to catch her train, Says reported.\nDurian asukkhap nadingin koipan angahhiam akitheilo sing at (Saw) khattawh Durian sukham in, tuakhit ciangin meizumlotak in mipi mai ah nepah zetzet hi.\nAkigawm in Minute 10 sungkhawng in Durian sukham in, ne mengmeng a, atuanding meileng zong lap veve hi.\nTuabangin numeinu agamtat laitak Video kizaih in, tua Video Clip pen lamdang kisa, nuihzak huai kisa ahih manin Social Media tungah ki thehzakgawp in Viral Video piangpah hi.\nMore: Australia University khatah Durian gimnam pen Gas akeh kisa in mi 500 val kihemkhia\nDurian pen Asian gamsung ah ki limnek mahmah a, ahi zongin agimnam khauh mahmah ahih manin mipi zatkhopna munte ahi Public Places munte ahi Public Transportation, Airport, Hotel cihte ah Durian puakding ki phallo hi. Ngapik leh Gataam zong ane ngeilo te’n namtui sakhollo uhhi 🙂 Sawltak #zomidaily\nPrevious: Midang tung pan Thupha lamen kenla, Thupha hi zaw in\nNext: Malaysia ah leibat haulua pasal khat Bukit Bintang inndawn pan lengkhia in si\nMi 3 tak asihna Acccident Photo akizaihkha khat hangin innkuan te’n thuakzotuam


url: =13. September 28, 2019 | Khe Neilo, Nuntakna Thak ~ MUC\n13. September 28, 2019 | Khe Neilo, Nuntakna Thak\nAdmin 4:56:00 PM Articles, MISSION NEWS\nHunpatna La “Kumpipa Bia Un” TD. 3A; SDAH.83\nMipi muakna Superintendent\nHunpatna Thungen Chair person\nTangthu “Khe Neilo, Nuntakna Thak”\nHunkhakna La -“Bangzah na Lian!” TD.41; SDAH.86 Hunkhakna Thungen -Lesson Hilhpa\nLepani Kuruduadua, 60\nLepani in a nuntakna pen kimanna nei kisa nawnlo hi. Sangsia panin pensen a la, Lepani in, Naqarani aa biakinn\na puah laitak in, temta tawh a taklam khe sat kha hi. A meimaa pen dam thei lo hi. Ahangin ama’n zunkhum natna nei ahih manin nasia semsem hi. A tawpkhakna ah a siavuan pa-in, a khe tankhiat ding a kul lam gen ta hi.\nOperation a man khit ciangin kha tampi sung lumcip lai ahihmanin, alungsim sungah, nuntakna bang hi nawn mawkleltak hiam ci-in hong ngaihsun ta hi. A dahna a bulpi pen in, khe langnih hoih sa-in pawlpi sungah kum 17 sung tawntung a om sungin Khris kiangah khaa manpha khat nangawn a tutzawhlohna hang hipi pen hi. Tu-in ahihleh khe khatbek neita hi.\nA khe a kitansak khit zawh khasawm khit ciangin, Lepani in khetuh khat hong ngah kikta ahihmanin lampai hong kisinkik phot hi. Nikhat khit nikhat, “Khe khatbek ka neih zenzen hangin, Pasian a’ dingin kasepding om gige hi,” ci-in ngaihsun hi. Thu a nget kawmin sawtpi laipek a, a pawlpimite tawh effort bawl dingin a ngaihsutsut uh khua khat hong phawk kik hi. Tua khua ah, Ad-ventist pawlpi mi innkhat a om lam zongh hong phawk kik hi. Tua innkuante in, a effort bawlna vuah ahuh dingun huhna nget dingin khensat hi.\nTaxi khat kawmin tua khua ah a va pai leh tua innteekte’ tanu Anna in na dawntuah hi. Amah ahuh dingin a lamet, tua inn-kuante pen tuikulh galkhat lam panin Nadi khua-ah a peem uh ahihlam zongh, hong thei hi.\n“No innkuan in koi bangin biakpiakna bawl nei vua?” ci-in Anna kiangah dongh hi.\nTua nu in, pawlpi cih meel zong anei khol lo Nico tawh khat veivei hun bawl khawm thei zeel ahihna uh gen hi.\n“Tomcik sung thu ngenkhawm ni maw, Nico’ inn ah zongh hawh nuam ingh ei,” Lepani in ci hi.\nTua khit a sawtlo-in Lepani leh Anna, Nico’ inn ah, a va hawh uh leh, thakhat thu-in kongg hong kihongg vat in, pasal khat hong pusuak khia hi.\n“Kalaisai, notegeel pen ka lametet leengla te na hi ve vua maw!” ci-in hong awng khia beba hi.\nNico zongh a leenglate innsungah tumsak iin, ama’ tangthu bantakin hong suut ngiatngiat hi.\nJesu’ thu a vagen ding mi khatpeuh a vahawh nadingin thu a ngetngetna thu hong gen hi. A inn ah Pasian’ thu a vagen masa penpente’ pawlpi ah a lutpah dingin Pasian’ tungah kamciam a piakna thu zongh genbeh hi. Tua zingsang teekteek mah in, an-sing ding gamlakah a tomtom laitakin, a ngakngak lenglate hong pai taktak tading ahihna a lungsim sungah na kilo khol khinzo hi. Thakhat thu-in inn ah aciah pah vinghvengh leh kuamah na om lo hi. ki pumsil phot in tawmcik sung angak laitakin inn pua lam panin Lepani’ aw` a za pahlian ahihna hong gen hi. “No pawl hongsuak pah ning ei. Mai Sabbath ciangin, kazi le ka tanu thum tengtawh hong kikhawm pah nung ei,” Nico in ci hi.\nAmau’ pawl a suahpah nading thu a gen ciangin, Lepani zongh lungdam lua kisa in, thu hong ngetsak pah hi. “Mai Sab-bath ciangin nang’ kiangah kong hawh zaw ding a, na inn ah kikhopna biakinn khat i hongg zaw ding hi,” Lepani in ci hi.\nKha sagih sung sitset, Lepani in Nico’ inn ah kikhop biak-piakna va neih pih den hi. A khuapih pawlkhat zongh va kikhawm uh hi. Lepani in tua lai-ah effort a vabawl ciangin, Nico tawh, a zi tawh, a tanu thumte tawh simkhop in, khaa manpha 16 tui hong kiphum uh hi.\nPawlpi mimal hong khantohna tawh kizui-in, inn sung aa kikhopna panin biakinn tuam dang khat hong nei-in tua lai-ah hong kikhawm uh hi.\nTu-in Lepani, kum 60, pha ta a, Pasian’ sungah angtang mahmah hi. Tu kum sungin khua dang khat ah pawlpi khat phut zo lai dingin ki lamen hi. Mai kum ciangin zongh, a khua thumna ah pawlpi thak khatmah phuhzawh lai nadingin ngiimna nei hi.\nA khe neih nawnlohna in a nuntakna kheel ahihna gen hi. “Khe nih ka neih lai-a, ka sep zawhloh, khe khat ka neih\nciangin ka sem zo hi. Ka sepding nate ka phawk thei zaw hi” ci hi. Tu ni-a i Sabbath 13 na Mission sumpi khenkhat tawh “Save 10,000 Toes” kici “kheme 10,000 te Honkhia In” cih nasep-na ah ki huh ding hi. Tua pen Fiji gam a, zunkhum natna daalna nasepna leh tua natna a nei khinsa mite huhna ding nasepna ahih hi. Phaltak aa nong piakkhiat uh sumpite’ hangin lungdam mah- mah hi.


url: =ZOMITE TUALSUNG NUTAKNA NGEINA Agelh - Sing Khaw Khai - Laibu Saal\nHome > Thuluui/Articles > ZOMITE TUALSUNG NUTAKNA NGEINA Agelh - Sing Khaw Khai\nZOMITE TUALSUNG NUTAKNA NGEINA Agelh - Sing Khaw Khai\nZOMITE TUALSUNG NUTAKNA NGEINA\nAgelh - Sing Khaw Khai\nNidang lai-in Zogam ah mi khutkhialte a man ding Palik ahi zongin, a kikhumna dinguh thonginn ahi zongin, tuhun bangin om nai lo hi. Tua bang hi napi in, tuhun sangin tua hun lai in thukham kilim zuih zaw a, kilemna om zaw in ki-itna zong lian zaw lai hi. Banghangin tua bangin khuasungah nuntakna na om thei ahi hiam, cih i ngaihsut theihna dingin Pu leh Pa ngeina hoih pawl kan huai kasa hi.\nMihingte tenna leitang munteng “KHUA” kici hi. Guahzu in mei a kai ciangin “KHUASIA” kici a, tuate hong ven ciangin “KHUAPHA” kici hi. Tua lo adang i kammal zatte: Khuazing; khuavaak; khuadam; khua-ul” kici a, tua bang a i kammalte i et ciangin, KHUA cih kammal ah mihingte tenna leitang mun khat bek lawhna hi pah lo hi, cih kingaihsun thei hi. Tua hi a KHUA cih kammal in mihing, ganhing, singkung, lopa cih nuntakna nei nate (Nature) ading a kisam huih, guah, khuazing, khauvak, cih nate khempeuh tawh a kidim mun leh gam (natural world) a kilom lawhna kammal tawh kibang hi. Hih thu F.K Lehman in ‘a lei hin khua (Innate-world) na ci hi. Tua bangin mihingte tenna mun, KHUA ana kici ahi kha ding hi.\nNidang lai in, mi galhang, mi thahat peuh in uk zawhna nei uh ahih man un, mun tuamtuam leh gam tuam tuamah gam na nei kawikawi uh hi. Tuhun bangin khua khatin gam tuam neih lo uh hi. Tua bang a gam a nei zo mite kiangah leitang khote-in lo sap akipan siah leh kaih tuamtuam puakin a na nungta uh hi. Mikang kumpi hong khan ciangin a mual a guam mun leh gam hong khensak uh ciangin, khua kim in mun leh gam akinei hi pan hi. (Gentehna: Tedim gam nitumna lam gungal gampen tuma in Falam (Zahau)te na teeng masa ahih manun, a khut me uh tawh a kawkna ciangciang uh siah a kikaihna ding gam hi a, tua gamah a kiten nop ciangin tua gam a nei ukpite kiangah a liangziat, a liangvei tawh to kai in siah-khua na sat thei bek uh hi).\nCiimnuai khua a kisat hun lai in mihingte i pawlcinna leh gualzawhna thu khat bek tawh khua kisat theilo hi. Khuasat-tuikhuat nam (noble tribe) na om uh a, tuate makaihna leh thupiakna kul masa hi. (Gentehna: Guite Mang, Thawmte Mang kici a, tua siampi namte makaihna loin khua thak kisat thei lo hi). Buansingte khuasat, “Khua kho thei” ci-in Kamhau khuapi Tedim a teeng Buansingte Pu Son Hong la in Suangpi khua kisat hi, ci in Suangpi khua tangthu bu ah akicingin kigelh hi. Tua bangin amau khuasatna mun ciat ah hausa sem in tui phuisamin, mang uh hi, ci in beh khang tangthu sung panin kitel theih hi. Kawlpi gampan Song Thu in makaihin, Cimmnuai khua kisat hi, ci in na kigen ahih ciangin, Song Thu zong nam makai khat (Tribal Chief) ahihloh phamawh hi.\nKhua akip akho nadingin gal leh sa a om loh nading thupi masa hi. A diakdiak in gamsate, mihing’ vulh leh khawi tungah a phengtat loh nadingin, kamciam leh thukham na pia uh hi. Tua ahih manin khua a kisat ciangin sa kiban a, Gamtawn (sahang) tawh kiciamna kibawl hi. Khuasak khuasatna ah sial kiban a, Suangpi khuasatna ah Ui kiban hi. Tua sagil khuakot ah kikai a, khuasat tulpipa in, “Hi ka sial gil kaihna, ka sagil zuihna mun leh gam sungah hong kaan hong lut theilo ding hi uh teh,” ci-in thupia hi. Tua hi a sahang vuina ah, “Gamtawn tawh tong ka ciam in e tui lehluanin ciam ung e. Ciampel a sial tual na dawh, na khe lauluang in sun e,” na ci uh hi. Tua bang a sagil kaihna huam sung mun teng, ‘Khuasung-khua ki-ukna gam’ (Village Territory) kisuah hi. Tua bangin siansuah in tua mun, tua leitang sung teng, mun siangtho gam siangtho tangsak, suaksak uh hi.\nZomite tenna gamin mualtung ahi hi. Mual leh guam, sim leh zo, a lum leh a vot khuahun omna mun ahi hi. Tua ahih manin i pu leh pate in a lum leh a vot kikal gamlai laizang na zuan uh hi. Nek ding dawn dingin tui khuk khuat masa uh a, a thupi pen khuasat nasep khatna in khuazang tangpi tangta in biakpiakna ding mun hoih leh mun nuam teelna ahi hi. Khua teenna khuasung pan a zangtam belna ah Tual na bawl uh hi. Tualsuang (altar) na bawl uh a, Tualsuang (Pillar) na phut uh hi. Tualsuang pen suangpeek hi a, suangtho tom nono kiuli kualin na phut uh hi. Tua suangthute tungah bel suan bangin Tualsuang kinga sak uh hi. Tua bang a kitawi khaang suangpeek i nuai ah Tual-an, tual-sa na pia uh hi. Tua Tualsuang kiangah Tualsong kiphut hi. Saizang khuasat Tual ah Tualsong in suangtawn khat kiphut a, khua dangte ah ahih leh singkhauh singto pawl ahi Sesing peuh simsing peuh kizang hi. Tualsong bawlzia khua khat leh khua khat kibang khin lo hi. Mun khatte ah a dawn kika sak a, mun khatkhat ah a dawn kisuizum hi. Saizang Tualsong (suangsong) in tang ngeina lim pua pen in, lo pen hi.\n“TUAL” cih kammal pen Zomite sisan sungah kiptakin teengin, thu thukpi tawh kizomin kizanga, tua kammal kinuntak pih hi. Tualsuang leh Tualsongte omna huam sung teng, Tualzu’phih huzap sung teng a huamin “TUAL” kici hi. ‘Tual’ icihna ‘Laitual’ (Inntual), ‘Bawlung tual,’ cih kammalte tawh etkaak lehang: “Muntaam,’ zangtaam’ cih bang dan a khiatna nei ding tawh akibat hangin, tua mun khempeuhte pen Tual kici khinlo hi. Tua ahih mainin, Mihing ngeina leh biakna tawh kisai a kizatna mun (Zangtaam) te pen TUAL kici zaw hi. Hi kammal bang ci bangin kingah in kizang ta zong leh Zomite pu leh pate pan kipanin, a nuntakna ahing tawntung nuntakna tui nak bangin i zang hi. Krris thuzui mite Khristian a kicih bang danin, tua Tual biakna minpua in Tual nungzuite khempeuh pen “TUAL’ kici a, Tual thupha in a huamkhak sung khempeuh zong ‘TUALSUNG’ kici hi. I pu leh i pate khua khat leh khua khat nopna ah kizo uh a, a khikhenkik uh ciangin mangpha kipaih uh hi. Mang a kipaih uh ciangin:\nKei va ciah vang ka khua khangnen ah\nTualsung’ la nu’n a zotang bang dam aw”- kici uh hi.\nZo ngeina ah leitung mihingte, Khual leh Tual ci-in mite nam nihin kikhen hi. Tua pen Khalkha lamte in: Khual leh Lai” na ci uh a, khual pen Tualpua lam a om mite (teng mite) khempeuh lawhna ahi hi. Khual cih kammal in, zawl, gual, gal, midang meltheih loh khempeuh a kigawm a lawhna ahi hi. Tual cih khuasat tuikhuat (innteek) pawl, peemta (khualmi tualsuak) leh sila innteng a a kikai, gal hingmat khempeuh kigawm hi. Zokam a “Tual that ken” cih pen Khalkha lamte in amau aituam kamin, “Lai Nawng” ci uh ahi ciangin Tual leh Lai pen a kibang ahihna kitel hi. Khalkha lam pan in ‘Lai’ cih kammal pen Laimi ci-in kizang hiam, cih a kikan theih loh hangin, Tedim ngeina lam panin kitel gen thei-in zong kikan thei hi.\nTedim ngeina ah “LAI” pen ‘sanggam suahpih” cihna hi a, a khiatna pen “Eite” aihkeh “Eimau” cihna ahi hi. Unau nih leh thum sungah khat lai pen khat bek mah hipah a, tua ahih manin in Tual thah phu kila thei lo a, Lai thah phu kila thei hi. Banghanghiam cih leh Tualsung a tualthah (murder) om ngei loin, om thei lo hi. (A tuamin gen lai ding). Tual thahna cih in Tual leh Tual kithahna hi a, Lai thahna cih in Khual leh Tual kithahna ahi hi. Tualsung mikhat in Tual pualam mi khat a thah leh tua a thahpa in a thahpa (misi) i sanggamte pen “LAITHAT” hipah hi. Tua laithah phu la ding pa pen a sanggam upa pen hi a, tuapa pen ‘THAL LOH’ ci in kimin vawh hi. A khiatna in “Mitunga a kiba thal alohkik pa” cihna ahi hi. Hi bangin Lai kithah sakna panin, khua khat leh khua khat gal kikneihna piang thei a, tua pen khang tampi kikhawm thei hi. Tua ahih manin, Lai cih pen Nam min a i zatna in a huam khak pen Behkhat, phungkhat, Tul khat ciang bek huamkha hi. Tualsungah ahih leh Khua mi khempeuh huam kha hi. Khual mi khat Tualmi a akisan ni pan kipan Tual suak ahih manin Tualsung cih in a huampah suak hi. Gentehna in: Mun dang lei dang khat pan in, akila ganhing khat eima huangsung hong tun ciangin, Na inn ah hong suak ahihkei leh Na neih khit ciangin No a neih leh tua pen “Gan Tualsuak” kici hi. Mi khat in midang inn ah hawh henla, ki innteek sak leh zong “Tualtang” kici hi. Khual khat Tual a suak thei hiam cih thu tawm khat gen lai dih hi.\nSamaritan leh Judah mite bangin, Khual leh Tual, an leh tuite dawn khawm thei lo uh a, kitang uh hi. Khua khat leh khua khat galin a kineih neih khit uh ciangin kua mah kilengla in kikawm nawn lo uh hi. Tua bangin gal a suak khit uh ciangin a kilem kikna a bawlnop uh ciangin, khua aa ding a a nuntakna a pia ngam mi khat kiteel khia uh a, tuapa pen limtakin an vaak masa uh hi. Tua pa pen, “TONGCIIN” kici in, tuapa pen va pai a, a kilempih kik nop uh khua makaipipa ‘Kong’ tuikuang tui va dawn leh ahi zongin, a Sutpi uh vapom leh ahi zongin, tua Tongciin pen gal bangin kithat thei nawnlo ahih manin, a deihna a thu sung thei a, tua bangin kilemna ding kivaihawm thei hi. Zogamah Mikang gal hong khan cilin, Khalkhate in Runtlanga mual panin, nakpi in nang dingin kiging uh hi. Tua laitakin Zokhuate khat Sui Tliang a kici in, Khalkha khua ah kamtai pai sak a, “Mikang galte nang a i sih khit sangin lut zaw lehang hoih zaw lai hi,” ci-in gen sak hi. Tua thu Bualtak Khua mi Lal Sang pen va pai in galte tawh an va ne khawm hi. Tua thu a phawk uh ciangin gal nan dan ding vai kikhawl kik hi. Thau a lei (zangno) mek loin galte Khalkha khua ah kilut sak hi, ci in Khalkhate khangtang thu ah kigen hi. Bang hang hiam cih leh Lal Sang in galte tawh zu leh sa va ne khawm uh hi. Tuate pen gal (ral) hi nawn loin Tual (Lai) suak uh hi. Tua thu mah tawh kibangin Japan gal lai in zong Japan galkap siksinkhat Suangpi Tualsung hong lutin galphual hong sat uh hi. Tua galte nawt khia kik ding Suangpi Tual Galkapte kithawi uh hi. Tua thu a zak uh ciangin, Phunom khua mi Kha Dai in; “Suangpite aw, na khua uh ah tua Japan galkapte do in kap kei un, tua bang a na hih teitei uh leh Tual that na suak ding uh hi,” ci in kam tai sawl hi. Tua ciangin Suangpite in tua Japan galkapte pen Tual ahiam gal ahiam cih ngaihsun pha kik uh a, Kawlgam Nyanglepin khua Leiphung ah Suangpite Dam Za Cin leh Khai Za Ngin hong thahsakte kua ahi hiam, Japante mah hilo ahi hiam, tua ahih manin Japante pen Tual hilo hi, Gal ahi hi, ci-in kipsak uh hi. Tua khit caingin zingsang vakmial (phalvak) in gal phawngin, tua galkapte pen Suangpi Tualsung pan in nawtkhia uh hi. Tua ah Suangpite in gal lu khat tan uh hi.\nHi i gensate tungtawnin i et ciangin, Zo ngeina ah mi khat peuhpeuh khual ahi a, gal ahi zongin, ankuang, ankeu i um pih, i tawipih, Tualsung tuisiang i dawnpih sa ahih khit ciangin, tuapa Tual in kisim pah a, “pemta tual suak” khatin kingaihsun hi, ci a theih ding ahi hi.\nTUAL KI-UKNA GAM\nZo kam in ‘Kumpi’ (king, government) cih kammal kinei mah napi in, Zogam ah ei leh ei a ki-uk hun in (Miknag kumpi hong lutma hun) tua zamin kua mah kipia lo hi. Ei uk i makaite pen Mang, Ukpi, cih bangin min i kivawh hi. Tua thu hangin u pu i pate pen nidang lai hun in, kumpi ukna nuai ah na om ngei uh ahihna thu kimu khia thei hi. Ciimnuai khua panin a kikhenkek uh ciangin, amau khua ciat ah amau leh amau ki-uk ciat uh hi. A khuakhua ah a pil leh a ciim zaw a hang leh a lian makai pawl hong khan ciangun thu tuamtuam hang tawh tua milian leh thahatte tungah, kito kai in To leh Sila ngeina tawh ki-ukna na om ngei h. Mualbem khua panin Sukte suan ahi Khan Thuam a hong khan ciangin, Sihzang mang sim loh Tedim mang khempeuh ama tungah ki tokai sak in, Meitei gam Teimei lui dongah Mualbem gam (Sukte uk) na zai sak hi. Hi bangin la na phuak a:\na). Setang kaihna Teimei dong e, ka hialna lamtui hi a,\nb). Sak ciang Teimei khangciang Lamtui a lai ah kamkei hing e., na ci hi.\nAhih hangin a tute a khan ciangin, tua Khan Thuam gam (Mualbem gam) Sukte-Uk leh Kamhau-Uk cih Ukna gam nih in na kikhen hi. Mikang gal hong khan laitak in, tu laitak Tedim gam ahi, Sukte-Uk, Sihzang-Uk, Kam Hau-Uk ci-in Ukpi gam thumin na kikhen hi. Tua tawh kizui-in, Sukte ngeina, Kam Hau ngeina, Sihzang ngeina cih bangin ki-uk dan zong nam thum mah in na kikhen hi. Tua pen na kizang khin hi. Kum 1894 May, 16 ni-in Khuasak ukpi Khup Pau leh Khai Kam te pata in, a lum a tei uh khia in, gal a lut a kipanin mikang galte Tual in kisim ta a, amau ukna kimangin kinungta hi. Khan Thuam tute in a pu uh gam Leitawhtan panin khen in, Leilu lam teng Kam Hau gam suah a, Leitaw lam in Sukte gam in nei sak uh hi.\nKum 1896 ciangin, "Chin-Hills Regulation, 1896” kici, Zogam ki-ukna upadi tawh kizui-in, Tedim khua ah Vuandok zumpi hong phut hi. Tua zum panin tuhun Tedim gam leh Tonzang gam uk khat suah in hong uk hi. Tua bang gam ki-ukna tawh Sukte, Sihzang, Kam Hau uk khat nuai ah hong koih a kipanin, tua Vuandok ukna gam teng Tedim gam kici hi. Tua vuandok ki-ukna sung a mi khempeuh zong Tedim mi ci-in hong kizang ta hi., Khang tangthu ciamtehna lai leh laibute i et ciangin, tuhun Tedim mite Paihte hong kici masa in, tua zawh hun khat hun ciangin Guite hong kici hi. Mualbem mang Khan Thuam hong khan zawh ciangin Tedim pau lam a aom mite in Sukte, Sihzang, cih bangin hong muhna hong theihna bangun hong lo uh hi. Tua mah bangin, tuhun in Tedim mi icih ciangin, tua Sukte. Sihzang leh Kham Hau ngeina thum kigawmna bangin kisang hi.\nNgeina ah Tual lo tawh khua kiteng theilo hi. Khua khat ah Tual nih om thei lo hi. Tual khat khua khat hi pah hi. Khua a kisat ciangin, sagil kai in Khua ki-ukna gamgi in kiciamteh hi, cih thu i gen khin hi. Tuhun ciang gambup upadi sungah mi khempeuh kiteng khawm a, gambup upadi bangin kigamta in kinungta hi. Tua bangin Tualsungah zong nam tomte, nam saute, peemte leh sila a tuamtuam kiteng khawm hi. Tua thu kham tawh kizui-in kinungta in ki gamta hi. Tuhun upadi mai ah gammi khat leh khat ki zakim in, upadi a palsat a om leh zum dan a kipiak mah bangin, tua thukham a palsat khempeuh muhmawhte in dan a pia hi. Namtom, Namlian, Inn teng sila cih om nawn loin muhmawhte mai ah mi khempeuh kizakim hi. Tuhun kithahna tawh kisai in sihdaan (Death Sentence) a kipiak mah bangin, Tualsungah zong Tualthah luang tawh na kisawng sak uh hi. Tua ahih manin Tualsungah thukham ngeinate kizui-in khat leh khat kinawk kha loin kinungta thei hi. Tuhun gamkhat upadite gam dang tawh a kisai loh mah bangin, Tual thukhamte tualpua tawh kisai lo hi. Tual pua ah khat leh khat phu kilakna ngeina tawh kizomin kinungta a, a guallelte a gualzote tungah to kai uh hi.\nTual thukham a lian pen in “Tual that lo ding” cih thu ahi hi. Tua bang a tual thahna in muhmawhte thukham palsatna suak bej tham loin, leitung ngeina ah zong khut khialhna a lian pen khat in si hi. Tua khialhna a bawlte “innmang thei” kici hi. Innmang cih ciangin, suan leh khak beina, cii man na hipah hi.Tusel taselna bek tawh in kimang thei lo a, pulsih, khansihna zong tawh inn kimang thei lai hi. Pasal tawh khang kisim ahih mah bang in, tapa neih zong thupha leh hamphatna in kingaihsun hi. Tua mah bangin tapa selte zong hamsiatna leh kamsiatna in kingaihsun hi. Muhmawhte piak liaudaan pen a tam zaw in sihna hi a, tua sihdan hang tawh inn manna a pian ciangin, tua sihna zong tuahsiatna lianpi khat hipah hi. Tuhun ciangin upadi nuai a nungta gammi khempeuh in, Tual hi uh a, kithahna khempeuh zong Tualthahna hi khin hi.\nTual leh Tual kithahna ah phu kila lo hi. Mihing khat leh khat phu kilakna sangin, mawhnate phu lakna na zawta ahih manin, kikihta zaw hi. Ahi zongin luang beina zah a, supna lian thute sum leh Sial tawh kisawng, kiloh sak thei hi. Luang man Lawi-giat tawh kitan a., nidang hunin Lawi takpi mah kihawl a, Dangka hong kizat ciangin, Lawi khat Rs.30/- in lkiseh a, Lawi giat tang in Rs. 240/- kigam hi. Tua banah hanken kuasah kisat sak thei hi. Upadi tawh ki-ukna hun tuhun nangawn in tua bang luang thute thukhen zum kitun nuam loin, ngeina bang a kithumna leh, kituamna tawh ki sat mit thei hi. Ahih hangin zum thukhenna omlo, tuhun luang thute ah zong Muhmawhte in koih khong tuan lo hi, ci-in a um mi ki om lai hi.\nTualsung ki-ukna ngeinate i et ciangin, thukham palsatna tung a muhmawhte thukhenna leh dan piaknate citak lua ahih manin, Muhmawhte kihtakna bek tawh thu thukhamte kizui masa hih tuak hi. Tua pan kipanin Tualsungah thu tawh ki-ukna leh nuntakna hong piang khia hih tuak hi. Tua bangin thu tawh nuntakna a om theih manin mihingte kicimang lo hi. Tua hi a Tualsungah mihingte nuntakna a uk, a cing, a kem pen khua hausapa hi loin, tua a kihtakpa uh, Muhmawhte hi a, tua pen Hebru-te ngeina ah “Isaak’ Zahtakpa” tawh a kibang ahi hi. Tualsung nuntak thute i et ciangin, gam khat, ki-ukna tawh kisun ahih manin, “Tual ki-ukna gam” (Tual State) cih huai hi.\nTu in ahih leh Tualsung i cihin bang hi a, tua Tualsung kua in uk ahiam, cih kitel thei ta hi. Tualsung pen thu tawh a kinungta sak mihingte omna mun, a siangtho a zeksak mun hi, kici thei hi. Muhmawhte kitakna hang tawh thukham kizuihna gam, zong kici thei hi. Tua thukhamte bang hunin pianga, kua in na piangsak hiam, cih i gen theih loh hangin a khang a khang in hong kihilh suksuk a, nisim mihing nuntakna sung panin, tua thukhamte a manna leh a cihtakna kikipsak hi. Tua thukhamte lai a gelh bangin hong kiluah suk hilo a, kam tawh paunak bangin hong kigen sawn suk ahi hi. Tuate tuhun thuciamteh bang danin ciamteh ni ci lehang, a bulpi zaw deuhte in a nuai a bang dan in ki kaikhawm thei hi.\n1). Tual that kei in.\n2). Na Nu leh na Pa zahtak in.\n3). Zuau thu gen kei in.\n4). Gu kei in.\n5). Mizi mita tungah khial kei in.\n6). Mi neihsa tungah tatsia kei in.\n7). Mi neihsa duhgawh kei in.\n8). Paupha kei in.\nTual that kei in: -- Mi kikthat thei a, tual kithat thei lo ahihna thu i gen khin hi. Zokam ah “THAT” leh “MAN” cih kam kiton nih kizang hi. Khangluite min a sial ciangun; “Ka thah ka mat” ci uh hi. Nuntakna khat sihsakna “That” kici a, nuntakna nei ganhing khat mihing khutsung tunsakna pen “Man” kici hi. Gentehna in: Galhing man, galthat, gul man, gul that, cih bang hi. Ahi zongin Sakhi that kici lo hi. Sakhi sang a aneu zaw ganhing: Lungmee pen “Man” kici loin “That” kici hi. Mihingte gal leh sa lakah ki om in, kinungta hi. Gal tawh kisi thei in Sa tawh kimang thei hi. Ganhingte lakah mihing nuntakna a susia thei pawl om a, tuate zong mihingte gal mah tawh kibang pah hi. Mihingte mah bangin ganhingte lakah zong, sha leh vang a nei om a, tuate leh mihing a vang a pha zaw, a hat zawzaw in gualzo hi. Gentehna in Ngal, Gulpi ch bang hi. Tua banah, mihing tawh a kilemlo ganhing pawlkhat om a, tuate zong that in kisi sak hi. Gentehna: Lungmee, Lungngam, Ciikpi cih pawl hi. Tua hi a, mihingte cidam nuntakna a nawngkaisak thei nuntakna dangte khempeuh sihsakna pen “man” kici hi ci-in theihding ahi hi. Hi bang mihing ngeina tawh kizui in kammalna kizang hi. “That” cih kammal nungah gualzawhna lungsim tawh kizom hi. Tua hi a, Tual pen gal hi lo hi. Lungmee nuntakna, tangtel nuntak bang nungta ganhing nam hi lo hi. A zehsak, a siangtho ganhing nam khat hi. Na sihpih, na thahpih, na kailpih na vaihpih, na hinpih na khanpih khat hi. Tua hih manin Tual pen gal banga thah ding hilo a, nang ma pumpi bangin it ding ahi hi. Tua bangin thuthuk mahmah kammal khiatna nei hi a, mihingte khat leh khat kithat ding, muhmawhte na sianglo hi. Tua ahih manin Tual thahna in muhmawhte mai ah khialhna a lian bel in, sihdaan sangin a lian zaw, inn man sakna daan napia hi.\nNa Nu leh Na Pa zahtakin:-- Zo ngeina ah “Nu leh Pa zahtak lote, a nahlawh pek kei,” kici hi. Cihnopna in Nu leh Pa a zahtak lote, leitung nuntakna ah a dau pailo thei, kamsia thei cihna ahi hi. Nu leh Pa hangin innkuan kipiang a, suan leh khak tawh phung leh nam kitang thei bek hi. Nu leh Pa in itna tawh hong khoi hong tah ahih manin, nupi pasal kitang thei bek hi. Nu leh Pa zahtakna a omna innnkuan ah kilemna om thei bek hi. Innkuan nuntakna ding zonna leh vainate ah mavanna leh daupaina tawh kizui thei zaw hi, ci-in kingaihsun hi.\nIsakin a tapa a dingin thupha a piak bangin Zo ngeina ah tate a dingin, Nu leh Pa thupha piakna zatna kician om lo hi. Ahi zongin tate tungah Nu leh Pa lungkimna in thupha huai hi, ci-in upna kinei hi. Nu leh Pa lungkim sakna ding kizong a, Nu leh Pa pahtawi ngeinate kizang hi. Gentehna: Inntuan thak khatin, a inntuan pheta a khawi leh a vulh sungpan a lian bel, a limci bel pen Nu leh Pa gawh masa uh hi. A zon a vaina ah a ngah khempeuh leh a muh khempeuh a Nu leh a Pa kiangah tun in, a Nu leh a Pa lungkimna kicing pen hi. Nu leh Pa deihsakna tawh zi neih ahi zongin, pasal neihna ahi zongin tuate Nu leh Pa thumanna hoih pen in kingaihsun hi.\nNu leh Pa in hong siam thei hi, ci-in ki-um a, Nu leh Pa khat peuh a sih ciangin, tua tungah thupha kingen thei hi. A luang pumpi in kong pal (Kawngpi) a kal (khen) ciangin:\n“Mimcii hong khiat in, Taangcii hong khiatin, Vompi hong hawl in, Ngaltang hong hawlin”\nkici-in ki vaikhak thei uh hi. Tua siluang hanah a kisial ciangin, zu kimop a, tua zu mop nuam mi kituh lai hi. Tua bek hilo in, tua siluang zawnna guate pen thalin (Sailii) kibawl leh vasa sun thei deuh, man thei deuh cise uh hi, ci-in upna kinei hi. Tate a dingin Nu leh Pa leitung Pasian uh hi, ci-in kingaihsun hi.\nZuauthu gen kei in:--- Zo ngeina ah ‘Zuauthu gen’ i cih pen a zak bang lianin genkik lohna ahi hi. Thu piangkhat, thu om khat, ahi bang a om bang, a manna bang a gen lohna hi a, mihingte i theihna leh i muhna kicing lo lua ahih manin, a man kisa kha thei hi. A hi leh a dik kim lai zong ahi lopi bangin kimu thei hi. Tua bang a telkhialh, theih khialhnate pen a thu tawh kizui-in a thu gente zauthu kici lo hi. Ahih hangin mi khatin gatang a kaihna ah ahi zongin, thukhen zumah teci a panna ah ahi zongin a theih leh a theihna bang lianin, a muh leh a muhna bang lianin, a gen lohna pen “Zuauthu” kici hi. “Zuau in a khap tawn” kici a, zuauthu genna pen gupha lua hi. Natna leh sihna in zui thei hi, ci-in ki-um hi. Muhna leh theihna banga genna pen “Thutang gen” kici a, lungsim hoihna leh siangthona kilang sak hi. Mihingte pil semsem leh thukawi gen semsem hi. Tua ahih manin Sihzang paunak khat ah, “Maw maw thutang son” na kici hi. Maw maw thutang genna pen Muhmawhte muhna ah a siangtho lungsim hi a, a deihna hi pah hi.\nHausa zumah thu akikhen ciangin, thulang tuak i genna ngai-in, kikhen hi. Thukhen a cih ciangin, a mawh leh a tang khawkkhiatna ahi hi. Tua bangin thulang tuak genna tawh a kikhen theih loh ciangin, tua thu Muhmawhte ki-ap a, Suangto-pehna, Tuikul lutna leh Tuisia dawnna ngeinate zang in Muhmawhte thukhen kingak hi. Muhmawhte in zuauthu gente tungah thukhen hi, cih upna kiptak kinei ahih manin, tua kamciamna mun ah zuauthu kigen ngam lo hi. Tua mah bangin, Suangto apet ngam leh a pet ngamlo thulang nih lakah, a pet ngampa kizo sak hi. Hi thutang kidemna ngeinate a tuamin ciamteh huai ahih hangin, kigelh kim zolo hi. Thutang kideih man ngeinate (Customary Rites) Kawlgam upadi in zong thukimpih a, tudongin kizang thei lai hi. Ahih hangin tudongin mi pawlkhatin tua ngeina neusek in a khialhna a mawhna ah zong kiciam thei uh hi. Tua ciangin tua tang ngeina upna tawh kituak nawnlo a, thu kikhen khial thei tawntung ahih manin, U Thein Maungin Zogamah Mangpi hong sep ciangin, tua ngeinate tawh thukhenate zumthu bangin sang nuam lo hi. Mi pawlkhat in “Ka mawhna pipi mah suang tua tanvei pet ing, lah si keng” peuh cih san lel uh hi. Tua ahih manin, tuhun ciangin suang to pet, tui kul tuah, leh tuisia dawn (Nek) ngeinate zumthu ah san huai nawnlo ahih man zah khatin kizang nawnlo pah hi.\nGu kei in:--- “Gu” a cih nopna ah, na khat peuhpeuh a neipa/nu theisak lo a, lak khiatsak pen a kici ahi hi. Mi na khat peuh i guksak leh, tua i guk sangin a manpha zaw ei na khatin sawng thei hi, ci-in ki-um hi. “Zilguk leh Sing-ek guk” a sia belin kigen a, Sing-eh gute in “Hangtaang huanna in kinei thei hi,” kici hi. Tua ahih manin, sing-eh a kiguksak uh ciangin, sing-eh neite in, “A Hangtaang a Bepi na huanna hen,” ci-in kiphuisam thei hi. Tuhun a , thuman lopi tawh sum nete tungah “Za tui Zaha na leina hen,” a kici tawh kibang hi. “Hangtaang leh Bepi” pen sihvuina a kizang a zeksak an hi a, tua bang a kicih ciangin “Si hen” a cihna uh ahi hi.\nTua ahih manin, Tualsungah na kiguk sak lo hi. Lo lai-ah an lak sa in kinusia hi, a ngak om loin inn kinusia hi. Ei ak lo ak khatpeuh hong om ciangin ah tua ak neite veng leh pam ah kikan in, ki piakik ciatciat hi. Mi na khat a kimuhsak uh ciangin kipia kik a, tua na a neite in “Mit muhman” pia lai uh hi. Khangluite in na khatpeuh a valkhongin deihlo uh hi.\nMi zi mi ta tungah khial kei in:--- Zokam i zatna ah- “Mawhna; khialhna” cih kam kiton mal nih na kizang hi. ‘Mawh’ cih pen thuman thutang kinialna leh kituhna mun ah kizang a, thuman genlohna pen ‘mawhna’ (sin) hipah hi. Tua ahih manin, lungsim nuntakna tawh kisai zaw deuh hi. Lungsim ii sawlna bangin kigamta hi. “Khialhna’ ahih leh thukham tawh kikelki a ih gamtatna tawh kisai-in kizang hi. Khut khialhna (Crime) kici thei hi. Khut khialhna in kam kam khialhna zong huam pah hi. Upadi palsatna pen khut khial hipah lo a, mihing khat leh khat kiliam sak, kibai sakna khempeuh “Khialhna” cih ding ahi hi. “You shall not commit adultery” (Paikhiatna 20:14) cih Pasian thukham a kitelna ah,”Nu leh pa mawhna na bawl kei ding uh hi” ci-in kigelh hi. Hi bang khialhna ah numei leh pasal a kibangin tavuan nei khawm hi, cih kimu hi. Zo ngeina ah ahih leh pasal in thunei zaw ahih mah bangin, nu leh pa omkhopna ah zong, pasalte tungah tavuan kinei sak zaw pah hi. Tua hi-a, hih tual thukham pen a palsatte tungah a kipia thukham tawh kibang diak hi. Tua ahih manin, tua bang khialhna hang a supna leh bainate ah pasal kithuaksak hi.\nZo ngeina ah numei’na leh pasal’na (sex) pen Buddha ngeina a bangin, a limlimin a sia a nin na khat bangin kingaihsun lo hi. A siatna leh a nitna, tua nate bang ci kizat hiam cih thu tawh kisai zaw hi. Zatna tawh kisai ngeina kinei a, tua ngeinate tawh kizui-in kizom kipeh ki-awh dimdiam hi. Khangluite lakah zi khat sangin tam zaw a nei om ngei hi, cih thu a kigen hangin up haksa hi. Zogam mun khatkhat ah zi khat sang a tamzaw a neih man uh a, a kiphasak a ukpi pawlkhat a om tei hangin, zi tampi neihna tawh a kiliansak a ki hausak om nei lo hi. Tua bang a om zenzen leh zong kineu et zaw lai hi. Ngeina Zo khang thu i kan ciangin, zi khat neihna ngeina (Polygamy) pen Zo ngeina ahihna kitel theih hi. Hi in a khang khang a hong kizui hong kizang suksuk, ngeina limci ngeina pha khat ahi hi. Pasal khat in numei khat zi in a neih khit ciangin, ol takin ma kik thei lo hi. Hi leitung bek tham loin, a sih khit ciang nangawnin a kigawm suak nading upna tawh, sialtang sutpihin taangza aihpih hi. Zi makna pen gamtat zulhzauna in kingaihsun a, “No zi ma theite” ci in kikona in kizang hi.\nTualsung nuntakna ah numei a tuam, pasal a tuam cih bangin kikhen in ki deidanna om lo hi. Lo kho khawm singpua khawm, anne khawm, tui dawn khawm in kikhawl hi. Nopna dahna ah lam khawmin, lumkhawm uh a, sanggam bangin om khawm uh ahih manun, khialh nopna lung kuamah in neilo uh a, kuamah zong takhial lo uh hi. Tua bang a nu leh pa khialhnopna lungsim a neite pen kigensia in kipampaih hi. Nu leh pa kikem zo loin a mawh uh a, a gai uh ciangin “Zawl gai” kici a, maizumna in kila hi. Zawl gaina pen khankhat a dingin zumna leh daina lian pen in kingaihsun hi. Tua bek hi loin tuahsiatna leh kamsiatna hangin ki ngaihsun zaw hi. Tua pen thusia thu lamdangpi khatin kingaihsun a, tua bang mi a om ciangin khuasung ah thang mahmah in kigen sepsup hi. Akpi a khuang ngeilo a khuan ciangin, “Zawl gai om thei” kici hi. Zawl gaina pen zumhuai leh daihuai kisa lua ahih manin “zum leh sailii a si om kei” kici liang hi. Tua bang thu ah pasal a dingin pasal cinna leh mi batna leh cihtakna lahna bangin kimu a, etthawlna leh neu-etna kithuak sak hi. Numei a dingin ahih leh zum leh daina ciang tawh bei lo a, leitung a dingin lametna a bei hiphialin kingaihsun hi. Hi bang a piang mihingte pen “Zawlta” “Lamlakta” (Illegitimate child) kici a, phung neilo nam neilo bangin kingaihsun hi. U leh nau sung leh pu tawh kizom dimdiam a nuntakna ah, tua bang lamlak tate a dingin panmun leh vakna om thei lo a, Mikang kumpi-in hong uk ciangun tua Tualthahna thu hong kham pan kipanin, zawl tate zong mihing dangte mah banga, hi leitungah nuntak khuan hong ngah pan uh hi. Hi bang gamtatna “mitu mita nawi tual sak” kici a, tangval lai ahih leh zong, zi dang a neih hangin nop sakpih tuan lo hi, ci-in ki ngaihsun hi.\nZo ngeina ah pasal tawh khang kisim hi a kicih ciangin, numei in ama pianpih beh min nusia in a pasal beh min kipua sak hi. Sum leh Sial tawh ki leisak a, pasal neihsa kisuah hi. Pasal thu mangin pasal deihna bangin nungta hi. Pasal in zong a zin a vakna khempeuh ah a zi vang tangin, mi zi ang mita ang simlo hi. Numei in midang pasal khat i ang sim leh, tua numei a kimaisak theilo khialhna hi a, pasal in a mak kul hi. Hi bang thu lo buang thudang hang tawh zi kima mawk lo hi. Tua banga a siangtho nupa nuntakna pen Vaphual nupa nuntakzia tawh ki-etteh in kigenteh hi. Zite a kilawh ciangin, “Sen angkawi aw”, “Phualngo no aw” kici hi. Hi leitung bek hi loin, vantung dongah a kitul pih, a kivuaipih dingin zite sialkop kigawh hi. Ngeina ah numei ciah kisam kik hi. Tua banga a kisap kik zawh notloh ciangin, tua nupate a kikhen taktak bangin kingaihsun a, tua bang hun ciangin “Bang ici nawn diam, sialkop gosa nupa zong kikhen thei hi,” kici hi. Tua paunak tawh kilungkim sak uh hi. Zo ngeina ah nupa tan’na ngeina a kip a kho in kinei hi. Nupa kikalah numei ahi zongin pasal ahi zongin midang ang a kawm leh tua pen “Zi palngulh, ta palngulh” kici a, a sia mahmah gamtatna khatin, kituat hi. “Zi palngulh, ta palngulhte in zi sun thei, ta sun thei” kici hi. Palngulh (Unfaithful) cihna ah, amahmah ahih kei leh a zi a tate khat si thei cihna ahi hi. Numei in a pasal a palngulh leh “mizi angsuan, mita angsuan” kici a, pasal thuak bang mah in thuak thei hi.\nNu leh pa khialhna tawh kisai-in Sukte, Sihzang, Kamhaute in a tuam ciatin ngeina nei uh hi. Tua ngeinate tawh kizui-in thu kikhen a, liau dan kipia uh hi. Tua upadite a them a neng dongin a kibat khitloh hangin, a bulpi khat a kibang om a tua in, Numei a khialh leh mo man kiciah sak kik lo hi. Numei khialhna hilo a, kimakna ahih leh mo man kiciah kiksak bek tham loin, lamtak kawsahte ban-ah luang man lawi giat dongin kiliau sak thei hi. Sukte ki-ukna ngeina ah tangval in nungak khat mawhpihin ta a neihpi leh tua ta pen a lak nop kei leh ahihkeh a tenpih nop kei leh a neu bel in Lawi li kila hi.\nMi neihsa tungah tatsia kei in:-- Zokam ah “Duhgawh” leh “Deihgawh” cih kam kiton khawm, kammal nih i nei hi. “Duhgawh” pen nek theih dawn theih lam hi a, “Deihgawh” pen na zat nikteen puansilh lam tawh kisai ahi hi. Ahi zongin lungsim puakzia tawh kisai a kamzat pawl hi a, mi neihsa khat tawh kisai-in lungsim piakna ahi hi. A tomin: Enna lungsim neihna ahi hi. Mi neihsa enna lungsim pan a piangkhia gamtatna lakah, ahoih lam leh a sia lam nam nih tawh kilang khia hi. Mi neihsa mi lamsa a duhgawh a deihgawhpa in, tua bangin a neih zawh a lam zawh nangin a hanciam pawl ki om a, ahih hangin, tua mi neih mi lamte a khawnkhongin a ngah nuam ki om hi. Tua lungsim pen guktakna tawh kizom hi. Tuhun kampau in, duhgawhna pen “Ze-etna” kici thei hi. Mi neihsa deihgawh manin Mawhna in koici bang dan pia cih kigen siang lo hi. Tua bang ngeina tawh kisai Paunak a tuamtuam kinei thei hi. Gentehna: Akta duhgawl lawhciang khup” cih bang hi. Ciang sunga kipho antangte ak in amuh ciangin, lawplua aduhlua kisa in a dian saisai leh a ngong sikkha a, tua pan ciang kikhuplet in, amah zong tua ciang sungah awk pah hih tuak hi. Duhhawp luat hoihlo cihna ahi hi.\nLungsim duhgawhna leh deihgawhna pen duhhawpna tawh kizom hi. A diakdiakin leitang tawh kisai-in duhhawpna kilang thei bel hi. Lo veng tawh thukimna om lopi a, lo kigi ama thu tawh a khan simsim mi tampi om thei zel hi. Tua pen hoihlo gamtatna khat in, kingaisun hi. “Gi tungkek, gi phei kek” na ci uh hi. Hi gamtatna zong Muhmawhte deihloh gamtatna, gam tatsiatna khat in kingaihsun hi.\nNgeina upna ah duhgawhna pen gausuak a, tua gau in midang khat peuh gimna pia thei hi. Mi pawlkhatte agau hang diak a, mi vokno dawng mi ngano dawng hilhhelh khawng na sak thei hi, ci-in ki-um hi. Tua gau pawlkhatte Kau suak a, midangte gil na sak zo thei hi. Mi lakah khatguak annek “Gil nat huai” kici hi.\nPaupha kei In: --- Khangluite lungsim muphuah taktak, amau kampau zatna pan kilang khia thei hi. Kammalte a kigawm ciangin, kampau suak hi. Tua kampau sungah vang (power) om hi, ci-in ki-um hi. Tua ahih manin kampau na kidawm mahmah uh hi. Mihing leh ganhing i kilamdangna “Pau” hi a, Ganhingte pau kici loin, ‘Ham’ kici hi. Tua pen a kam sung panun a pusuak khia aw a ging hibek hi. Tua aw gingin khiatna nei lo a, thuneihna zong omlo hi. Mihingte kampau in khiatna nei-in, thu tawh kizom hi. Gal Ngam in, “Dawikungpu aw, na tutna suang leh na taw kimat hen” a cih ciangin kimat takpi a,”kikhenkik hen maw”, a cih ciangin kikhen kik pah hi, cih bangin, kampau na ki-um hi. Tua ahih manin, khat leh khat kihehsuah in, a kihamsiat uh ciangin, “Pulsih in, khansih in; na gilpi puakkham hen; sahangin hong pet hen; na ta senlai si hen;” cih bang paunam pawl kizang hi. A zaw deuhin Nu leh Pa hamsiatna pawl tak tun thei hi, ci-in ki um ahih manin, Nu leh Pa awkha kikihta bel hi.\nKampau leh kamzat tawh kisai-in Zo ngeina ah “Paupha” pen “Pausia” suak thei hi cih upna om a, kampau tawh kisai kamtant tampi na om hi. Gentehna in, “An hau ing; tu leh tau hau ing; ka cidam lau hi,” cih bang a kampau pawl pen a thuman a gen mah ahih tei hangin “Pausia” kici hi. Sabeng ding a kikuan ciangin, “Sa i mat a leh” cih kammalte kitang hi. Banghang hiam cih leh, tua bang kampau pawlpen thupha tawh kizom a khiatna nei kammal pawl hi a, a siangtho a zeksakte bangin kingaihsun hi. Kampau nam khat leuleu in: ”Ka zi hong si leh” cih pawl zong pausia mah kici hi. Banghanghiam cih leh tua kampau pawl a tak tun khak ding kideih lo hi. Tua ahih manin, Zomte in tua bang kam a pau nop uh ciangin “Pausia lo in” cih tawh kipan masa hi. Nidang lai in Kalzang khuapi ah Suan Kai amaan laitakin “Tonkai” kici kidaak bu khat ngah a, tua huhau in Suan Kai zong hampha kisa mahmah hi. Tua daak pen pasiante (gods) hong piak hi, ci-in zong um hi. Ki sialhpih huai mahmah neihna leh lamna thu khat ahih hangin, kisial ngam, loin, hi bangin na ci hi. “Gunli nuai zinmang langlam ciandal minthang, gual ii lamloh lam ing e, ci ngam lang e”. Tua bangin khangluite’n kiliansakna lim tawh kisialhna kam pawl a pau khak ding uh na lau uh in kidawm mahmah uh hi.\nMihingte khat leh khat kizakim lo hi. A lian omin a nau om hi. A hau om in, a zawng om hi. Namtom om in, namzau om hi. Tua ahih manin, mihingte amau hihna ciat tawh kizui-in kam kipau pah hi. Min a phuak uh ciangin tua amau hihna ciat thukte zangin min na phuak uh hi. Gentehna: “Mang” cih kammal pen mikim zat theih hilo a, milian ukpi leh hausaute bek in a zat uh ahi hi. Tua bangin Khalkha khua ukpipa min n Kio Mang; Mualbem Sukte innpipa Mang Piang; Thuam Za Mang; Khuasak innpipa Ngo Mang; Kamhau Innpipa Pum Za Mng cih bangin kizang hi. Tua minmal mi mawkmawk khatin zang leh lianlua ahih manin, kilawm lo hi. Tua bangin “Minpha lua khu-lah thei,” kici hi. Khangluite in lagui na kai thei uh a, tua ah a khan sungin hanhna a nopna, a zawhna leh a lelhhna cih pawlte gui kaih thei uh hi. Tua la gui ah pausia pauphate a lehkik dingin “ATHIPNA” ci-in thukhupna dawngkhat dawngnih tawh helh loin omlo uh hi. Tua tham loin Khangno in lagui kikai nuam kei, cih ngeina na om sak uh hi.\nHi bang a khanglui ngeinate i theih ciangin kisialhna kam, kiphatsakna leh kiliatsakna lungsim tawh kampau kamzatnate kideih loin, kizang lo hi, cih kician muh thei hi. Tua ahih manin Zomite in kiphatsakna kam sangin kiniamkhiatna kampau a zangzaw minam ihi hi. A nei pipi in ka nei kei, ci-in a pil pipi in zong ka pil kei, kici zaw hi. Kiliatsakna kam a zangte kineu et zaw a, kiniamkhiatna kam a paute ki thupi muh zaw hi. Thang Ho leh Lian Do unau nihte tangthu ah, amau unau pen tagah hi a, a nu un itloh unaute ahi uh hi. A hehpih huai mahmah tagah unaute ahi uh hi. Tua bang a tagah unaute pasiante’n khoi in siam a, hong kitawhsuah in hong hau-in hong lian uh hi. Pute pate pen gal leh sa thu ah, mihing hehpih theihna lungsim a nei theilo bangin a bawl hun uh a om hangin, a taktakin lungsim kiniamkhiat tawh nungta minamte a na hi uh hi. Hi Pu le Pate hong luahsak ngeina limci hoih mahmah leh Zomite adingin a deihuai thu ahi hi.\nZomi eLibrary / Laibusaal in a kitei/type kik ahi hi.\nItem Reviewed: ZOMITE TUALSUNG NUTAKNA NGEINA Agelh - Sing Khaw Khai Description: Rating: 5 Reviewed By: Cinpu Zomi